TONSKI SNIMAK

JAVNOG SLUŠANjA ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA

NARODNE SKUPŠTINE REPUBLIKE SRBIJE,

ODRŽANE 11. DECEMBRA 2020. GODINE

Predsedava narodni poslanik Aleksandra Tomić, predsednik Odbora.

PREDSEDNIK: Otvaram javno slušanje Odbora za finansije, republički budžet i kontrolu trošenja javnih sredstava sa predstavljanjem Predloga zakona o fiskalizaciji i Predloga zakona o digitalnoj imovini.

Pre nego što pređemo na rad, pozdravljam sve goste, članove Odbora, predstavnike nevladinih organizacija i medija.

Dala bi reč predsedniku Narodne skupštine Republike Srbije, gospodinu Ivici Dačiću koji želi da nam se obrati.

Izvolite.

Morate zbog stenograma sednice, znači svi koji žele da govore, sa govornice se obraćaju.

IVICA DAČIĆ: Poštovana predsednice Odbora, članovi Odbora, učesnici ovog javnog slušanja, želim da vas pozdravim i da vam se zahvalim predsednici što je organizovala javno slušanje. Kao što ste mogli da pratite i da čujete iz naših obraćanja mi imamo želju i intenciju da Skupština radi efikasno. To znači da radi po redovnim postupcima, a to onda znači da ima dovoljno vremena da se o pojedinim zakonima koji su važni, organizuju javna slušanja ili javne rasprave, da tako kažem, ali javno slušanje je ono što se dešava u parlamentu.

Tako da, želim da pozdravim, ovo je prvo javno slušanje koje organizujemo ja mislim u vreme ovog novog mandata Narodne skupštine Republike Srbije.

Na dnevnom redu naše sednice Skupštine su upravo i ova dva nova zakona, Zakon o digitalnoj imovini i o fiskalizaciji. Tako da vam želim zaista uspešan rad. Ja nisam stručnjak iz ove oblasti tako da se neću uključivati u stručnu raspravu, ja sam samo želeo u ime Narodne skupštine da vas sve pozdravim, da vam se zahvalim što ste došli i što ste uvažili taj naš savet i predlog da bude što više ovakvih događaja i u narednoj godini u Narodnoj skupštini Republike Srbije.

Još jednom želim da se zahvalim predsednici zato što, dosta smo radili ovih mesec dana i mnogo je zakona bilo na dnevnom redu, i ministar finansija takođe, i njegov državni sekretar je takođe bio u Skupštini, mi smo već nekoliko puta imali čitav set zakona, usvojili smo i rebalans budžeta i budžet, tako da će sledeće nedelje opet Ministarstvo finansija, odnosno ministar Siniša Mali biti u Narodnoj skupštini.

Želeo bih svima da vam se zahvalim što smo našli vremena da organizujemo ovo javno slušanje. To je dobra praksa i ona će u mnogome doprineti i pozitivnim izveštajima o radu Narodne skupštine Republike Srbije na svim nivoima i ovde kod nas u zemlji, a naravno i kada je reč o izveštajima koje mi dobijamo i od strane Evropskog parlamenta i Evropske komisije.

Želim vam uspešan rad i ja ću vas sada ostaviti da radite svoj posao. Hvala vam puno.

PREDSEDNIK: Zahvaljujem, gospodine predsedniče na ovako lepim rečima i na čestitkama.

Pre nego što pređemo na rad, želim da pozdravim predstavnike kabineta predsednika Vlade, gospođu Smiljanu Milanović, gospodina Nenada Paunovića, predstavnike Ministarstva finansija, gospođu Slavicu Savičić, državnog sekretara, kao i gospodina Sašu Stevanovića, državnog sekretara, Dragana Demirovića, pomoćnik ministra Filipa Šanovića, pomoćnika ministra Ognjena Popovića, savetnika ministra Sašu Dulića, gospođu Tamaru Bosilj, Stefana Dragojevića, ispred predstavnika Komisije za hartije od vrednosti gospodina Marka Jankovića, predstavnika Komisije, predsednika, gospodina Dušana Romčevića, predstavnike Narodne banke Srbije, gospođu Draganu Stanić, viceguvernera, gospodina Dejana Devića, generalnog direktora Direkcije za zakonodavno pravne poslove, gospođu Anastasiju Vasiljević i gospođu Natašu Katanić, kao i sve učesnike javnog slušanja, predstavnike ne samo državnih organa, već i organizacija i institucija, kao i predstavnike organizacija civilnog društva relevantnih u ovoj oblasti.

Mi smo se trudili da za ovako kratko vreme zaista animiramo sve zainteresovane po ovoj temi zato što mislimo da po prvi put sad imamo ovakve zakone kojim u stvari mi treba da se negde uskladimo sa inovacijama kada je u pitanju opšte funkcionisanje privrede i mislim da nam je pogotovo interesantan taj deo koji se odnosni na digitalnu imovinu. Postojale su radne grupe u okviru Vlade zajedno sa Narodnom bankom Srbije, Komisijom za hartije od vrednosti i mislimo da je zaista na jedan dobar način se pristupilo izradi ovih novih zakona, jer mi sada u Srbiji po prvi put ćemo imati ovu temu otvorenu.

Mislim da ćemo o toj temi dosta pričati sledeće nedelje s obzirom da će biti na dnevnom redu, ali pored toga mi kao narodni poslanici moraćemo i građanima da objasnimo koje su to inovacije, koja su u stvari ta poboljšanja i novi modeli funkcionisanja u privredi i u životu na kraju krajeva, kada govorimo o donošenju ovakvih zakona koje danas imamo na dnevnom redu.

Odbor za finansije, republički budžet i kontrolu trošenja javnih sredstava doneo je odluku o organizovanju ovakvog javnog slušanja radi pre svega pribavljanja informacija, odnosno stručnih mišljenja o predlogu akata koje su u skupštinskoj proceduri u skladu sa Poslovnikom Narodne skupštine.

Dobili smo program javnog slušanja i molim učesnike da se pridržavamo ove satnice utvrđene, koju ste dobili, da budemo koncizni i konkretni u svom obraćanju i pogotovo oni koji su zainteresovani, koji će dobiti reč.

Znači, rekla sam reč isključivo možete da se obratite sa govornice upravo zbog stenograma, zato što tako imamo koncipirano ozvučenje da mogu svi da prate. Naravno, ukoliko ne znam ime govornika samo je dovoljno da podigne ruku kada budemo otvorili diskusiju i neka se predstavi pre toga da bi znali kome i da se obratimo ukoliko ima neke konkretne predloge, ukoliko želimo da u raspravi, koja će biti sledeće nedelje u plenumu, na kraju krajeva pomenemo i te predloge.

Interesantno će nam biti što očito ovaj model koji je inače definisan Poslovnikom o radu Skupštine za sve nove zakone gledaćemo da organizujemo ovakav vid javnih slušanja, zato što je i nama u interesu da imamo potpunu informaciju i pripremu za sednicu, a drugo i da čujemo mišljenje i civilnog društva koje očito prati određene teme i može da nam otvori mnoga pitanja o kojima želimo svi da razgovaramo.

Prelazim na predstavljanje Predloga o fiskalizaciji, samo bih rekla, u prvom delu sednice imaćemo prezentaciju i jednog i drugog zakona od strane učesnika koji su radili, i predlagača zvaničnih Ministarstva finansija, ali i onih koji su radne grupe, znači izradili predlog ovakvog zakona.

Nakon toga ćemo napraviti jednu malu pauzu, znači kafe pauzu ovde u holu. Imaćemo prilike da se malo konsultujemo šta nam je interesantno i na kraju krajeva ona ću otvoriti diskusiju od sat vremena kada se budemo vratili. Svako će moći da pita, da postavi pitanje, dobije obrazloženje i na kraju da otprilike izađemo, ukoliko treba, sa određenim zaključcima. Ukoliko mislite da je sve u redu mi ćemo prihvatiti ovakav predlog. U svakom slučaju ćemo ga prihvatiti, nego mislim ukoliko ima još nekih detalja za koje mislite da treba da kažemo stavićemo kao jednu vrstu preporuke da se možda razmotri, ako ne može sada, onda u budućim nekim izmenama i dopunama ili možda dobijemo obrazloženje da je to sve obuhvaćeno sadašnjim predlogom.

Naravno, donošenje zakona je jeda proces i na kraju krajeva rad parlamenta je potpuno jedan, kako da kažem, živi organizam, znači non-stop dolazi do određenih promena, izmena i dopuna i ništa nije strašno ukoliko nešto fali ili možda nije definisano do kraja. Na nama je ovde da o tome razgovaramo.

Sada bih dala reč gospođi Slavici Savičić, državnom sekretaru u Ministarstvu finansija, da nam prezentuje rešenja sadržana u Predlogu zakona o fiskalizaciji.

Izvolite.

SLAVICA SAVIČIĆ: Zahvaljujem.

Dobar dan, uvažena predsednice Odbora, uvaženi poslanici, drage kolege, svi prisutni, meni je čast što imam priliku da vas pozdravim ispred Ministarstva finansija i da predstavim nacrt zakona o fiskalizaciji.

Suštinski imamo jedan potpuno nov zakon. To je oblast koja je uređena pre dosta vremena, pre nekih 15 godina, nije imala nekih promena u procesima. Međutim, imajući u vidu da tehnologija ide vrlo brzo i da imamo ubrzan taj proces i u nekom ranijem periodu, a pogotovo u nekih poslednjih godinu dana intenzivirao se rad na pripremi izmena ovih zakonskih rešenja.

Ono što je bio cilj faktički, pored toga da unapredimo sam proces i bilo je i dosta zahteva privrede koji su ukazivali na određeni stepen troškova koji su neopravdani, ono što je bio strateški cilj i što jeste strateški cilj Vlade Republike Srbije jeste suzbijanje sive ekonomije, ubrzan i efikasan rad poreske uprave, kao i cilj da imamo efikasan priliv poreskih prihoda u budžet Republike Srbije je negde opredelilo kako će se ovaj zakon postaviti.

Suštinski ovog trenutka smo se opredelili za jedan savremeniji pristup koji će pratiti tehnološke procese ili unapređenja unutar samog dešavanja i same privrede, tako da je cilj negde bio da ispoštujemo sve strateške naše ciljeve, a sa druge strane da kroz predlog zakonskih rešenja uvažimo i primedbe, odnosno neke sugestije i potrebe privrede kako bi se i taj segment najbolje rešio ovim tehničkim rešenjima.

Ja ću dati ukratko presek tih nekih ključnih rešenja. Kolega Dragan Dimirović, pomoćnik ministra će dati malo bliži i precizniji opis pojedinih zakonskih rešenja.

Ono što smatramo isto bitnim, to je da je ovaj zakon bio predmet javne rasprave, da smo mi uprkos ovoj situaciji uspeli da organizujemo sa Privrednom komorom Srbije, koja nam je bila partner u svemu ovome, dve javne rasprave. Taj period javne rasprave je bio od 3. do 23. novembra. Imali smo dosta učesnika onlajn, dosta predloga, primedbi. Sve su razmotrene, uvažene, sačinjen je zapisnik sa tih javnih rasprava tako da je i taj deo procesa ispoštovan upravo što je predsednica Odbora negde ukazala, da je nama intencija da svakako svaki novi zakon prođe kroz javnu raspravu, kažem vam, bez obzira na ove okolnosti koje nam otežavaju određeni nivo neposrednog kontakta sa ljudima koji su zainteresovani za tu oblast, ali nekako se uspelo da i to ipak prevladamo.

Mi smo taj izveštaj objavili. Predlog nacrta zakona je prošao kroz sva mišljenja, u redovnoj proceduri ušao u Skupštinu. On će biti predmet razmatranja koliko već sledeće nedelje, ali vi već imate unazad skoro deset dana priliku da kompletan nacrt zakona imate na raspolaganju da ga pogledate i da prosto vidite koji je koncept.

Ono što je isto bitno možda reći, to je da imamo takav koncept zakona koji je dosta kratak i koji sadrži samo okviru u kome se postavlja ovaj problem i pitanje fiskalizacije.

Opredelili smo se na ovaj način da radimo iz dva razloga. Stručna javnost i kolege iz akademskih struktura negde su radile analizu uporednih zakonskih rešenja i utvrdilo se da to jeste praksa i u zemljama u okruženju, Evropi, da zakon da opšti okvir, a da se određenim podzakonskim aktima razrađuju tehnička rešenja.

Zašto je to tako? Pored te prakse koja jeste ustaljena unutar Evrope, jeste i to što se upravo tehnologija i ti sistemi jako brz menjaju i onda je negde potpuno razumljivo da se tehnička rešenja unapređuju, da poreska uprava unapređuje svoj sistem, da imamo stabilan sistem i da imamo održiv sistem. Tako da je koncept tako postavljen da zakon ima opšti okvir, imate osnovna rešenja, osnovna usmerenja, a da se određenim podzakonskim aktima to kasnije definiše, odnosno tehnička rešenja su predmet podzakonskih akata. To je bila jedna od sugestija sa tih javnih rasprava, bilo je tu dosta pitanja, pa evo načelan odgovor zašto se predlagač opredelio za ovaj princip je upravo ovaj.

Karakteristika ovog sistema, ja sam rekla, pošlo se od toga šta savremeno društvo i savremene tehnologije nameću kao potrebu i onda suštinski ceo ovaj zakon i cela priča oko fiskalizacije se zasniva na onlajn sistemu.

Ideja jeste i cilj da Poreska uprava ima u realnom vremenu podatke o svim prometima, odnosno da imaju apsolutno tu vrstu podataka, što će njima izuzetno koristiti ne samo u analizi nekih stvari koje su nam potrebne za bolje osmišljavanje i samog procesa i prihodne strane i budžetiranje i svega ostalog, ali nam je bitno i to što smatramo da ćemo na ovaj način imati mnogo efikasniju Poresku upravu. Ja ću svima ponovo to reći, mi smo u procesu transformacije Poreske uprave. Želimo da Poreska uprava bude moderan, stabilan, održiv i vrlo efikasan sistem i ovo je jedan korak u svemu tome.

Takođe, bitno je da kolege koje rade kontrole će ovim pristupom imati manje potreba da imaju neposredne kontakte sa učesnicima u prometu, nego će suštinski imati sve podatke u realnom vremenu kod sebe, tako da će se po našem mišljenju obezbediti i racionalnije korišćenje resursa u Poreskoj upravi, a da ćemo opet imati vrlo brzu, efikasnu i jasnu kontrolu svih procesa koji su bitni za to.

Kolega Demirović će vam dati pojašnjenje u vezi obuhvata fiskalizacije. Smatrali smo da trebamo da idemo na najširi mogući front, da je to vrlo bitno upravo iz ovog razloga o kojima smo sve pričali, ali o pojedinostima koji će biti izuzeci koji će se faktički definisati podzakonskim aktima, daće vam on bliža određenja svega toga.

Ja bih se osvrnula još na jedan element koji je negde bio tema i tih javnih rasprava, koji je možda bitan za privredu, verovatno ovde ima predstavnika iz tog segmente, jeste da se pojavilo pitanje dodatnih troškova koje će pratiti ovaj proces i negde u tom pogledu u okviru ministarstva su rađene određene analize, procene i utvrđeno je da suštinski ovaj proces treba na neki način država da pomogne i da podršku privredu u tom konceptu. Tako da će se faktički deo troškovi, već je kroz budžet definisano da će biti država ta koja će pomoći da se kroz ovaj proces i privreda što bolje uključi, odnosno da ima što manji nivo troškova i da to bude isto na neki način podrška privredi u ovim teškim vremenima za sve nas.

Sa druge strane, negde koncept oba ova zakona jeste bar po meni, da u ovom trenutku u ovim teškim vremenima Ministarstvo finansija se ipak opredelilo da radimo i neke nove sistemske zakone, da pokušamo da budemo u toku i da kroz ove sistemske zakone ne samo da uredimo sistem fiskalizacije, da imamo bolju, savremeniju naplatu poreza, da imamo mogućnost da imamo što manji uticaj sive ekonomije na našu privredu, a sa druge strane, da otvorimo finansijski sistem, da malo pospešimo tu stranu i nadamo se da ćemo kroz ove sistemske zakone, ali i kroz prateće poreske zakone, gde smo opet pokušali da pratimo ovo sve što se dešava na sistemskim zakonima, da podržimo da ovi zakoni budu uspešni, da imaju svoj efekat i da budu dobri i za državu i za privredu. Toliko od mene. Kolega Demirović će o pojedinostima.

PREDSEDNIK: Zahvaljujem gospođo Savičić.

Sada bih molila da gospodin Demirović, pomoćnik u Ministarstvu finansija, uzme reč.

DRAGAN DEMIROVIĆ: Hvala puno.

Koristim priliku da pozdravim sve učesnike ovog javnog slušanja i da se zahvalim na pažnji koju ste pokazali ovim predlozima zakona.

Slavica je u prethodnom govoru objasnila osnovne razloga zbog čega smo se posle 15 godina odlučili da izmenimo sistem fiskalizacije, koji je naravno u vreme kada je uveden bio napredan. Sada zbog napretka u tehničkim rešenjima, on je u mnogim delovima zastareo. Sa druge strane, rešili smo da unapredimo i određena pravna rešenja i da otklonimo neke nedostatke koje smo primetili u ovih petnaestak godina u primeni Zakona o fiskalnim kasama.

Napomenuo bih još da smatram da borba protiv sive ekonomije je uvek opravdana i da se nikako ne može smatrati nanošenjem nekih dodatnih nameta privredi, pošto se u ovom slučaju radi poštovanju zakona i odvajanju sivog sektora od onog koji posluje u regularnim tokovima. Tako da, osim toga što će se borbom protiv sive ekonomije se postići veća naplata prihoda i veće poštovanje zakona, uticaće se i na to da se na našem tržištu stvore i pravičniji uslovi za međusobnu konkurenciju učesnika na tržištu. Tako da se sigurno ne može dozvoliti da neko zbog toga što ne poštuje zakone, dođe u povoljniji konkurentniji položaj. Tako da smatram da će u ovom pogledu svi efekti biti povoljni.

Ovaj zakon uređuje fiskalizaciju, pa bih u najkraćem prvo definisao šta to podrazumeva pod fiskalizacijom i koji je njen domašaj u zakonu. Fiskalizacija najjednostavnije rečeno, predstavlja postupak i mere koje omogućavaju izdavanje fiskalnih računa, dostavljanje podataka Poreskoj upravi o izvršenim prometima na malo i prometima u maloprodajnim objektima, što će sve zajedno omogućiti bolju kontrolu naplate poreza koji nastaju po osnovu prometa.

Da bi se ovaj čitav postupak obezbedio, prvo smo opredelili ko su obveznici fiskalizacije i na koji način će oni fiskalizovati pojedine račune. Da bi obveznik fiskalizacije mogao da fiskalizuje račun, on će po novom zakonu morati da ima elektronski fiskalni uređaj koji je sastavljen iz nekoliko elemenata. To je pre svega elektronski sistem za izdavanje računa. Čemu sada služi taj elektronski sistem za izdavanje računa? U elektronski sistem za izdavanje računa će se prilikom prometa na malo unositi podaci o tom prometu na malo. To je inicijalni korak.

Na osnovu tih podataka, da bi mogla da se izvrši fiskalizacija računa, potrebna su još dva elementa. To je procesor fiskalnih računa i bezbedonosni elementi. Procesor fiskalnih računa obezbeđuje vezu između elektronskog sistema za izdavanje računa i bezbedonosnog elementa, a bezbedonosni element služi da se elektronski potpiše fiskalni račun i da se obezbedi autentičan prenos tih podataka u sistem za upravljanje fiskalizacijom Poreske uprave i naravno da se omogući samo ovlašćeno korišćenje podataka koji postoje u sistemu za fiskalizaciju Poreske uprave.

Sa druge strane, procesor fiskalnih računa koji će dobijati podatke o izvršenom prometu iz elektronskog sistema za izdavanje računa vrši obradu tih podataka, sve potrebne analize koje su potrebne Poreskoj upravi. Sve to se radi elektronski. On formatira te podatke u oblik fiskalnog računa i tako omogućuje, nakon potpisivanja da se izda račun kroz elektronski sistem za izdavanje računa i obezbeđuje razmenu podataka između elektronskog sistema za izdavanje računa, kako sam već rekao bezbedonosnog elementa i sistema za fiskalizaciju koji će postojati u Poreskoj upravi.

Ovi elementi elektronskog fiskalnog uređaja, pre svega procesor fiskalnog računa i elektronski sistem za izdavanje računa, njihova upotreba će biti odobrena od strane Poreske uprave, po postupku koji će biti naknadno propisan i definisan, što će naravno uticati na pojeftinjenje čitavog postupka fiskalizacije.

Ono što je jako bitno, da bi se razumeo čitav koncept, je to da smo se mi opredelili da više nema nikakvih posebnih evidencija, ni izdavanja fiskalnih računa u papirnom obliku. Naše opredeljenje je da se sve radi elektronski. Sada, čitav naš sistem je zasnovan na onlajn razmeni podataka između obveznika fiskalizacije preko elektronskog fiskalnog uređaja i Poreske uprave, tj. njihovog sistema za upravljanje fiskalizacijom.

Da bi se ovo obezbedilo bilo je potrebno da se obezbedi da se fiskalni računi mogu izdavati samo kada postoji stalna internet veza, a sa druge strana, kada ne postoji stalna internet veza da se omogući i tada izdavanje fiskalnih računa. U ovom kontekstu posebno je značajno da razumemo kako funkcioniše procesor fiskalnih računa.

Procesor fiskalnih računa, imamo dva oblika. Imamo procesor fiskalnih računa lokalni, koi stoji kod poreskog obveznika na maloprodajnom mestu i imamo eksterni procesor fiskalnih računa koji je u Poreskoj upravi i koji služi za istu namenu.

Mi smo načelno dali mogućnost obveznicima fiskalizacije da izaberu koji će od ova dva procesora fiskalnih računa koristiti. Međutim, ukoliko bismo to pravilo dali bez izuzetka i recimo omogućili da obveznik fiskalizacije na prodajnom mestu ima isključivo procesore fiskalnih računa koji su eksterni, moglo bi doći do situacije koja se pojavila kao negativna i kao problem u nekim drugim država, a to je da kada ne postoji stalna internet veza, da se ne može koristiti procesor fiskalnih računa eksternih koji se nalazi u Poreskoj upravi i da zapravo tada u tom momentu ne bi bilo moguće izdavanje fiskalnih računa elektronskim putem, nego da bi se to prevazišlo morala bi se dati mogućnost da se izdaju računi posebni u papirnom obliku.

Mi to nismo želeli zato što smatrmao da bi to moglo da omogući različite zloupotrebe u čitavom sistemu i želeli smo da imamo jedan koherentan sistem tako da smo pripisali da svaki obveznik fiskalizacije na maloprodajnom mestu mora imati bar jedan lokalni procesor fiskalnih računa. Tako da to omogućuje u svakom momentu da se dosledno primeni ovaj sistem fiskalizacije koji će biti u elektronskom obliku i nećemo imati nikakvih smetnji u izdavanju fiskalnih računa.

Šta se dešava kada imamo procesor fiskalnih računa koji je lokalni? Kako on to obezbeđuje, a nemamo internet? Ovo želim da objasnim svima, da bude potpuno jasno zbog čega smo se opredelili za neka rešenja.

Kada nema interneta, naravno ovaj procesor fiskalnih računa koji je eksterni ne može da funkcioniše, a lokalni procesor fiskalnih računa omogućuje izdavanje fiskalnog računa sa svim elementima. Znači, koji su potpisani elektronskim potpisom prošli kod bezbedonosni element i podaci o tim fiskalnim računima i prometima ostaju u lokalnoj memoriji elektronskog fiskalnog uređaja. U momentu kada se uspostavi internet veza, svi ti računi i podaci o prometima će biti dostavljeni Poreskoj upravi u sistem za upravljanje.

Ukoliko bi do prekida interneta došlo u nekom dužem periodu, dan, dva, tri, poreski obveznik bi u svakom slučaju bio u obavezi da dostavi podatke o izvršenim prometima najkasnije u roku od pet dana od izvršenog prometa. Naravno, taj postupak će biti bliže uređen, ali to je moguće izvršiti na različite načine, prenosom tih podataka ili sa drugog mesta gde postoji internet ili neposrednoj poreskoj upravi putem fleš memorije. U svakom slučaju obezbeđeno je da se u svakom momentu može koristiti elektronsko izdavanje računa bez ikakvog zastoja, a bezbedonosni elementi i ostali elementi sistema će obezbediti prvo da svi ti prometi budu blagovremeno evidentirani, kao i da se onemogući bilo kakva zloupotreba u okviru toga. Imaćemo tu neke posebne brojače koji će onemogućavati da se tu preskoči neki promet ili tome slično, što će naravno sve biti detaljno uređeno kroz podzakonske akte.

Što se tiče obveznika fiskalizacije, znači ko će sve biti obveznik fiskalizacije, kako je gospođa Savičić rekla u svom izlaganju, mi smo se opredelili za to da imamo što širi krug lica koja će biti obuhvaćena tim.

Jedan od ciljeva koji smo imali je da imamo praktično sveobuhvatnu evidenciju svih transakcija u kojima nastaje PDV obaveza. U tom smislu ćemo sigurno revidirati postojeće uredbe i rešenja koja postoje u njima o izuzimanjima.

Sa druge strane, nerealno bi bilo da baš sve obveznike koji plaćaju porez na prihod od samostalne delatnosti obuhvatimo fiskalizacijom, jer tu imate i takva zanimanja kao što su, na primer, čistači cipela. Ima nekih za koje bi stvarno bilo potpuno besmisleno obuhvatiti ih fiskalizacijom, jer bi im to onemogućilo da rade, jednostavno zbog tehnologije koja je i zbog malih prihoda koje oni ostvaruju u svojim delatnostima i za koje je izvesno da nikad neće po tom svom obimu usluga koje mogu da pruže i prihodu koji ostvare da pređu limite koji su propisani za paušalno oporezivanje, a samim tim ni limit koji je predviđen za ulazak u sistem PDV-a.

Koji će to krug biti, opredelićemo naknadno, na osnovu komunikacije koju ćemo imati sa svim zainteresovanim licima, ali će svakako taj krug lica biti uži nego što je sad.

Što se tiče transakcija koje će se evidentirati kroz ovaj sistem, definisali smo ga kao promet na malo, odnosno promet prema fizičkim licima, ali i promet prema pravnim licima kada se on vrši u maloprodajnim objektima.

Čitav taj sistem ćemo tako povezati i sa drugim sistemima, tako da što se tiče pravnih lica ne treba se plašiti toga da će doći do, recimo, dvostruke evidencije takvih prometa ili dvostrukog nastanka obaveze po osnovu poreza na dodatu vrednost.

Mislim da sam ovde u osnovnim crtama objasnio ovaj sistem fiskalizacije, njegove osnovne elemente koji su neophodni za razumevanje njegovog funkcionisanja i ciljeva koji se žele njime postići. Zahvaljujem vam se na pažnji.

PREDSEDNIK: Zahvaljujem.

Sada bismo prešli na Predlog zakona o digitalnoj imovini.

Prvo bih dala reč gospodinu Saši Stevanoviću, državnom sekretaru u Ministarstvu finansija. Izvolite.

SAŠA STEVANOVIĆ: Poštovana predsedavajuća, poštovani narodni poslanici, predstavnici institucija Republike Srbije, poštovane dame i gospodo, tehnološke inovacije predstavljaju jedan od ključnih pokretača za dalji razvoj finansijskog sistema i kao takve, upravo ove inovacije su nešto bez čega sistem ne može da funkcioniše i ne može efikasno da pruža usluge običnim građanima.

Velika mi je čast što smo danas u prilici da podelimo stavove i da čujemo vaše stavove po osnovu predloženog teksta ovog zakona, koji predstavlja osnov za dalji razvoj našeg finansijskog sistema i ubrzani razvoj tehnoloških inovacija u Republici Srbiji.

Donošenjem predmetnog zakona Republika Srbija postaje novi član kluba država koji su pioniri u stvaranju regulatornog okvira za oblast digitalne imovine i na taj način ne bi time obezbedili samo jasne okvire i pravnu sigurnost za investitore i korisnike digitalne imovine, nego bi poslali signal svetu da Srbija postaje država finansijskih tehnologija.

O Srbiji i njenoj ulozi u digitalnoj imovini i ovom načinu finansiranja i poboljšanja poslovanja pisao je i poznati svetski časopis „Ekonomist“, kao i mnogi drugi, a ja verujem da će nakon usvajanja ovog zakona još pozitivnije i još na bolji način pisati o stanju po ovom pitanju u Republici Srbiji.

Tekst Predloga zakona o kojem danas ovde pričamo je rezultat jednog ozbiljnog i dugogodišnjeg rada, ali koji je intenziviran sredinom ove godine uspostavljanjem radne grupe za izradu nacrta kripto-imovinskog regulatornog tela u Republici Srbiji, a koju su činili predstavnici Vlade Republike Srbije, Ministarstva finansija, Ministarstva privrede, Narodne banke Srbije, Komisije za hartije od vrednosti, Privredne komore Srbije i razni drugi činioci koji su relevantni za predmetnu oblast.

Kako je ministar Mali jasno ukazao, Srbiji je potrebno da bude zemlja koja omogućuje razne oblike finansiranja, pa je neophodno da se prati modernizacija finansijskih derivata i instrumenata plaćanja, što upravo predstavljaju kripto valute i „blok čejndž“ tehnologija.

Mnogo je razloga koji su prethodili i koji su uticali na donošenje jednog ovakvog propisa koji će, ja verujem, biti izglasan i usvojen sledeće nedelje na sednici Narodne skupštine Republike Srbije, ali ja bih ih svrstao u četiri grupe, a to su: regulisanje tržišta digitalne imovine u cilju njegovog unapređenja i razvoja, s jedne strane i, s druge strane, sprečavanje zloupotrebe digitalne imovine u kriminalne svrhe; omogućavanje finansiranja pomoću investicionih tokena; unapređenje i razvoj tržišta kapitala korišćenjem digitalne tehnologije, kao i jačanje okvira za borbu protiv zloupotreba na tržištu digitalne imovine, pranja novca i finansiranja terorizma.

Značaj ovog zakona za našu privredu jasno se video i tokom procesa konsultacija, gde je na naše adrese pristiglo više od 90 strana komentara, među kojima su i komentari stranih investitora, privrednih komora, privrednih udruženja, kompanija, advokatskih kancelarija i drugih zainteresovanih pojedinaca.

Srbija će ovim zakonom biti prva država na prostoru jugoistočne Evrope, a takođe i među prvima u Evropi, koja će na zakonski način uvesti ove nove pravne i finansijske tehnološke proizvode u svoj pravni poredak.

Dame i gospodo, velika mi je čast i zadovoljstvo što mi je ukazana prilika za uvodnu reč o ovom zakonu, koji predstavlja stub u izgradnji naše zemlje, kao zemlje talenata, inovacija i novih tehnologija. U moje ime i u ime ministarstva koje predstavljam, želeo bih da se zahvalim svima koji su učestvovali u izradi ovog zakona, a dozvolićete mi, posebno kolegama iz Narodne banke Srbije i Komisije za hartije od vrednosti. Hvala vam.

PREDSEDNIK: Zahvaljujem se.

Sada bih zamolila gospodina Marka Jankovića, predsednika Komisije za hartije od vrednosti, da nam predstavi rešenja sadržana u navedenom predlogu.

U stvari, ja sam tražila da se usaglasite nekako, da se ne bi ponavljali u svojoj prezentaciji, da se i Komisija za hartije od vrednosti i Narodna banka Srbije i predstavnik ministarstva usaglase što se tiče svojih izlaganja, da bi nam bilo potpuno jasno šta je to novo i kako izgleda ovaj nov Zakon o digitalnoj imovini.

Izvolite, gospodine Jankoviću.

MARKO JANKOVIĆ: Uvažena predsednice Odbora za finansije, dame i gospodo narodni poslanici, uvaženi gosti, predstavnici drugih institucija Republike Srbije, veliko mi je zadovoljstvo da vam se obratim na ovom javnom slušanju i da se zahvalim gospodinu Stevanoviću koji se ispred Ministarstva finansija obratio u ovom uvodnom delu izlaganja, kada je Zakon o digitalnoj imovini u pitanju. Potrudiću se da se ne ponavljam previše i da se osvrnem pre svega na onaj aspekt samog Zakona o digitalnoj imovini koji će biti predmet primene od strane Komisije za hartije od vrednosti i da ostavim dovoljno prostora mojim dragim kolegama iz Narodne banke da obrazlože deo zakona koji se tiče nadležnosti Narodne banke Srbije.

Ali, moraću samo u par rečenica da iz perspektive regulatora tržišta kapitala objasnim neke osnovne motive koji su nas vodili prilikom izrade samog zakona.

Kao što je gospodin Stevanović i napomenuo, zaista jedan duži vremenski period sve institucije koje su pomenute kao članice radne grupe razmišljaju o izradi jednog zakonskog rešenja koje bi Republiku Srbiju dovelo u red zemalja koje imaju najsavremenija rešenja u oblasti digitalne imovine, odnosno koji bi Republiku Srbiju doveli na lidersko mesto kada je naš region u pitanju u ovoj oblasti.

Ono što je krasilo i motivisalo samu radnu grupu prilikom izrade zakona je upravo i bila ta vizija da pokušamo da prvi u regionu definišemo ovu oblast, da pokušamo da neka najsavremenija rešenja iz najrazvijenijih zemalja sveta približimo regulatornom okviru Republike Srbije, što mislim da smo i učinili. Samim tim smo, čini mi se, napravili jedan veliki iskorak ka obezbeđivanju nekih novih, inovativnih izvora finansiranja privredi Republike Srbije što, ja se iskreno nadam, može doprineti daljem razvoju i rastu naše ekonomije.

Pokušaću da se sada fokusiram na ovaj deo koji je vezan za samu Komisiju za hartije od vrednosti. Dakle, sam zakon je podeljen u dva dela, u odnosu na to koja od institucija će imati nadležnosti za primenu određenih delova zakona. S tim u vezi, deo zakona koji je vezan za kripto-tokene odnosno taj deo digitalne imovine koji ima karakteristike finansijskih instrumenata je poveren Komisiji za hartije od vrednosti.

Dakle, ono što je suština jeste da smo pokušali da obezbedimo neke nove izvore finansiranja za pre svega mala i srednja preduzeća kroz korišćenje investicionih tokena. Kada govorimo o samim investicionim tokenima, ima zaista više vrsta investicionih tokena. Najčešći su oni koji investitorima omogućavaju pravo na određeno potraživanje prema izdavaocu. Naša je pretpostavka da će pre svega ti izdavaoci u prvim trenucima biti mala i srednja preduzeća.

Ono što je bilo naše razmišljanje, jeste da olakšamo takvim preduzećima, pre svega start-apovima u IT sektoru koji predstavljaju jedan od najpropulzivnijih delova naše ekonomije jedan novi izvor finansiranja. Dakle, da prosto jedan čitav IT eko sistem približimo onome čime se oni zaista i bave i da prosto kroz korištenje alata koji su im već sada na raspolaganju, to čime se realno bave uvedemo u taj pravni okvir Republike Srbije.

Mislim da su sve institucije prilikom izrade samog zakona bile zaista otvorene za ono što je bilo potrebno uraditi kako bi se zaista taj jedan iskorak i napravio.

Sa druge strane, mi smo pokušali da napravimo vezu između samih start-apova i finansiranja u digitalnom eko sistemu sa tržištem kapitala. To smo učinili tako što smo omogućili da ona digitalna imovina koja ima sve karakteristike finansijskih instrumenata, što bi iziskivalo tretman takve imovine u skladu sa Zakonom o tržištu kapitala, napravili smo jednu olakšicu, ja bih rekao, za emitente takve digitalne imovine.

Dakle, ukoliko se dužnička hartija emituje u tom digitalnom obliku u vrednosti manjoj od tri miliona evra u nekom roku izdavanja od 12 meseci, takve emisije se vrše u skladu sa Zakonom o digitalnoj imovini, što omogućava daleko jednostavniji regulatorni tretman, omogućava daleko jednostavniji način emisije samog finansijskog instrumenta i izuzeli smo primenu Zakona o tržištu kapitala nad takvim finansijskim instrumentima, u nadi da će prosto emitenti takvih finansijskih instrumenata shvatiti prednosti tržišta kapitala i kada takve kompanije ojačaju, sazreju i budu dovoljno sposobne i spremne da pristupe tradicionalnom tržištu kapitala, da ćemo imati jedan dobar krug kompanija koje ćemo moći da negujemo i kasnije, kroz postupke inicijalnih javnih ponuda uvedemo i na, kao što rekoh, tradicionalno tržište kapitala.

Ono što je takođe jedno od bitnih stvari, a i kolega Stevanović je to pomenuo, jeste sprečavanje zloupotreba na samom tržištu digitalne imovine. Dakle, svedoci smo da imamo čitav niz negativnih pojava i na samim tradicionalnim tržištima kapitala. Prostor digitalne imovine je dugo bio posmatran kao prostor u kome su nekakvi sumnjivi tipovi koristili tu imovinu radi izbegavanja svojih obaveza prema državama u kojima su zaista poslovali.

Ono što smo mi pokušali da uradimo jeste da, prosto, celokupnu tu sferu digitalne imovine uvedemo u legalne tokove. Mislim da će kolege iz Ministarstva finansija zaista imati još nekoliko koraka da urade u narednom periodu kako bi ta digitalna imovina i ušla u ceo sistem, pre svega, govorimo tu i o računovodstvenom tretmanu te imovine itd. Zaista, do sada je urađen jedan, rekao bih, impozantan posao, obzirom na vremenski period koji nam je do sada bio na raspolaganju i iskreno očekujem da u relativno kratkom vremenskom periodu imamo i ta rešenja izrađena.

Sve to će omogućiti regulatorima, uključujući tu i Komisiju za hartije od vrednosti, da prati dešavanja na tržištu digitalne imovine i ukoliko uočimo određene negativne, hajde da kažemo, pojave, odnosno aktivnosti, pre svega, tu govorimo o manipulacijama cenom, odnosno o trgovanju korišćenjem insajderskih informacija, imaćemo zakonske mogućnosti da reagujemo i da takve negativne pojave sprečimo.

Ono što je takođe značajno, a mislim da nas izdvaja u odnosu na region, a ja bih rekao i čini nas, možda, ne jedinstvenim, ali među liderima u tom segmentu kada je digitalna imovina u pitanju, jeste mogućnost da se digitalnom imovinom trguje i na regulisanim tržištima. Dakle, ono što smo zakonom omogućili jeste da se digitalnom imovinom u budućnosti trguje i na Beogradskoj berzi. Naša nada je da će pojava različite vrste digitalne imovine na Beogradskoj berzi malo oživeti trenutno stanje same Beogradske berze i da će podstaći neke druge tržišne učesnike da se na njoj pojave.

Ono što je, opet kažem, jedno dosta optimistično očekivanje jeste da će jedan niz tih kompanija koje se pojave u prvom trenutku kao emitenti digitalne imovine u nekoj budućnosti preći na tradicionalna tržišta kapitala sa emisijom, hajde da kažemo, ovih tradicionalnih finansijskih instrumenata, dakle akcija i obveznica.

Prilično sam siguran da smo svi spremni na taj iskorak i znam da su sve institucije o kojima govorim i koje su i ovde danas prisutne mnogo toga već uradile kako bi bili spremni za jedan takav trenutak.

Ono što je, hajde da kažem, izuzetno važno sa aspekta Komisije za hartije od vrednosti, kažem kao regulatora tržišta kapitala, jeste da praktično imamo sada jedan sistem koji je, ja bih rekao, dovoljno progresivan, da buduća neka dešavanja kada je regulativa EU u pitanju, a koju očekujemo na ovom planu i očekujemo da bude možda i kompleksnija nego što sada imaju neke zemlje članice, ovo nam daje jednu dobru osnovu koja će moći u budućnosti da se na jedan vrlo praktičan način modifikuje. Mislim da smo mi dobro odmerili, hajde da kažemo, liberalni pristup i konzervativan u određenim oblastima i da će ta buduća regulativa, koja bude važila na prostorima EU, oslikavati nešto što je približno zakonu koji mi sada predlažemo, a koji će, nadam se, biti donet od strane Skupštine Republike Srbije. Kažem, to nas dalje približava evropskim tržištima, približava nas najmodernijim tokovima koji se trenutno javljaju u EU.

Ono što je moja iskrena nada, a znam da me moje drage kolege u tome podržavaju, jeste da mi budemo dovoljno inovativni i u narednom periodu kada su neke druge oblasti u pitanju i da pokušamo da se takmičimo sa najrazvijenijim zemljama EU. Mislim da za to apsolutno imamo dovoljno znanja, imamo dovoljno iskustva i dovoljno kapaciteta. Kažem, ono što je do mene, odnosno do Komisije za hartije od vrednosti, svakako ćemo uraditi da bi se to i dogodilo.

Kao što sam rekao nedavno u jednom drugom obraćanju poslanicima Narodne skupštine Republike Srbije, mislim da će vas naredne godine očekivati više zakonskih predloga, gde će i Komisija za hartije od vrednosti uključena i nadam se da će nas to kao državu pogurati napred, kada je oblast tržišta kapitala u pitanju i dovesti na nivo najrazvijenijih zemalja EU, bar kada je regulatorni okvir u pitanju, a onda je na svima nama da dalje radimo, kako bismo razvili naše tržište kapitala.

Očekujem da nam naredna godina u tom smislu bude veoma uspešna i veoma produktivna i unapred vam se zahvaljujem na saradnji na tom planu. Hvala.

PREDSEDNIK: Zahvaljujem, gospodine Jankoviću.

Sada bih dala reč predstavniku Narodne banke Srbije, gospodinu Dejanu Deviću, generalnom direktoru Direkcije za zakonodavstvo i pravne poslove u NBS.

Izvolite, gospodine Dević.

DEJAN DEVIĆ: Poštovana predsednice Odbora, poštovani narodni poslanici, pripadnici civilnog društva i ostali prisutni, zahvaljujem na pozivu za učešće na ovom javnom slušanju.

Smatramo da je ovo jedan veoma važan način da se prodiskutuje o odredbama zakona o kojima je diskutovano i tokom same izrade nacrta, a kasnije i predloga, u okviru jedne multiresorne Radne grupe, čiji su predstavnici bili i predstavnici Privredne komore Srbije, i u kojima smo vrlo često imali onako poprilično burnu i žestoku raspravu oko pojedinačnih rešenja.

Iz ugla Narodne banke Srbije, svakako, najvažnija rešenja se odnose na virtuelne valute, pri čemu ovo pitanje nije po prvi put regulisano ovim zakonom. Narodna banka Srbije već poslednjih desetak godina, da kažemo, osam godina veoma intenzivno prati dešavanja na tom tržištu u svetu i 2013. i 2014. godine smo izlazili sa saopštenjima povodom te teme.

Godine 2017. je izmenjen, odnosno predložena su odgovarajuća rešenja u Zakonu o sprečavanju pranja novca i finansiranja terorizma, tako da su tada prvi put i zakonski prepoznate virtualne valute u jednom segmentu, u segmentu borbe protiv pranja novca. Čim su se pojavile prve kripto menjačnice u Beogradu, dakle, mi smo reagovali, intervenisali. Narodna skupština je usvojila taj zakon i od 2017. godine imamo nadzor Narodne banke Srbije nad tim segmentom poslovanja.

Međutim, generalno gledajući, nije bilo uređeno poslovanje samih pružalaca usluga, dakle njihovo licenciranje, kapital, fit and proper zahtevi, zahtevi oko reputacije samih članova Nadzornog, Upravnog odbora, generalno uprave i to je nešto što je ovim zakonom u potpunosti uređeno na jedan sveobuhvatan način.

Dakle, mi smo 2017. godine, hteo bih i to da napomenem, i pre nego što je EU donela V Direktivu o sprečavanju pranja novca uredili ta pitanja.

Sada donosimo zakon i pre nego što EU ima nameru da donese paket koji se odnosi na kripto imovinu. Da podsetimo one koji možda nemaju tu informaciju, septembra ove godine Evropska komisija je objavila paket tzv. digitalnih finansija, među kojima se nalazi i Uredba o samoj kripto imovini. Dakle, znajući možda brzinu odlučivanja na nivou EU, ne očekujemo verovatno u narednoj godini da će oni i izaći u potpunosti sa tim paketom i da će ga usvojiti, mi idemo pre njih i uređujemo ovu oblast.

Što se tiče virtuelnih valuta, ono što je potrebno naglasiti jeste da mi ovim zakonom nismo predvideli da virtuelne valute imaju bilo kakav ravnopravan tretman sa dinarom. One nisu zakonsko sredstvo plaćanja. One nisu nešto što izdaje Centralna banka, niti za njih garantuje Centralna banka, niti bili koji drugi organ javne vlasti. One se mogu koristiti kao sredstvo razmene, pod odgovarajućim uslovima. Mi smo predvideli jedno inovativno rešenje u našem zakonu, koje se zove prihvatanje digitalne imovine, odnosno prihvatanje virtuelnih valuta, što znači da ne dovodimo u pitanje odredbe drugih zakona, pre svega Zakona o obavljanju plaćanja pravnih lica, preduzetnika i fizičkih lica, a to je da pravna lica i preduzetnici moraju da koriste tekuće račune za obavljanje svog poslovanja i mogu da primaju samo dinare na taj tekući račun.

To, drugim rečima, znači ako vi želite da kupujete određenu robu u maloprodaji ili ako želite da se bavite tim stvarima prodajući bilo koju drugu svoju robu ili usluge, dakle, vi morate da imate sklopljen ugovor sa pružaocima usluge koji su licencirani i koji onda omogućavaju kupcima, to mogu biti kupci iz inostranstva, da vi dobijete dinare tako što će kupac platiti virtuelnom valutom, a pružalac usluga će zameniti tu virtualnu valutu za dinare, tako da će pravno lice na kraju dobiti samo dinare. To je veoma važno iz poreskog, računovodstvenog i svakog drugog ugla.

Takođe, ovim zakonom smo predvideli i odgovarajuća ograničenja kada je reč o poslovanju finansijskih institucija, pre svega onih koji su pod nadzorom Narodne banke Srbije, a to su sistemski značajne institucije poput banaka ili društava za osiguranje, tako da one ne mogu da posluju sa virtuelnim valutama, ne mogu da imaju u svom portfoliju virtuelne valute, niti njihov kapital može biti izražen u virtuelnim valutama.

Zašto smo se opredelili za ovo rešenje? Iz jednostavnog razloga. Vi kad pogledate kretanje vrednosti, primera radi, najpoznatije virtuelne valute a to je bitkoin, krajem 2016. godine vrednost bitkoina je bila 700 dolara, krajem 2017. je 20.000 dolara, krajem 2018. godine je 3.000 dolara, krajem 2019. godine je bila oko 7.000, da bi sada bila 18.000. Dakle, kretanja su ne samo na godišnjem, već na dnevnom nivou izuzetno volatilna i zbog svega toga bilo bi nemoguće prosto pratiti i vrednost kapitala finansijskih institucija, banaka, vrednost njihove imovine, dakle, to bi prosto bilo izvan mogućnosti bilo kog ozbiljnog regulatora.

Zbog toga smo se opredelili da finansijske institucije ne mogu ulagati u virtuelne valute, ali smo ostavili mogućnost da ulažu u investicione tokene, koje zaista vidimo, kao što je i Marko rekao, kao nešto što može doprineti razvoju alternativnih izvora finansiranja, pre svega, malih i srednjih preduzeća, startapova i fin tekova, dakle, inovativnih kompanija.

Što se tiče samog pružanja usluga, predvideli smo dosta, da kažemo, jedan podsticajan pristup osnivanju tih kompanija. Kapital koji je potreban za osnivanje kompanija koja se bavi, recimo, organizovanjem platformi za trgovinu digitalnom imovinom je 125.000 evra, dok za prihvat je 50.000. Naravno, oni su dužni da ispune i sve druge uslove koji su taksativno pobrojani zakonom.

Ovde treba da reći da je novina u odnosu na dosadašnja rešenja to što se traži dobra poslovna reputacija svih članova uprave u skladu sa međunarodnim standardima, pre svega standardima FATF. Da podsetim, FATF je globalno telo koje se bavi sprečavanjem pranja novca i finansiranja terorizma i u okviru FATF-a se nalaze i regionalne organizacije koje ocenjuju usaglašenost jedne zemlje sa pravilima u ovoj oblasti.

Sledeće godine će Srbija u decembru mesecu biti predmet ocenjivanja i sa preporukom broj 15. To je preporuka koja se odnosi na digitalne tehnologije i gde su predviđene sve ove obaveze koje smo mi uredili kako Zakonom o digitalnoj imovini, tako i Predlogom zakona o izmenama zakona o sprečavanju pranja novca i finansiranja terorizma, koji je sastavni deo ovog paketa.

Tim zakonima usklađujemo se sa međunarodnim standardima i kada je reč o podacima koji moraju da prate svaku transakciju sa digitalnom imovinom, a to su podaci o samim korisnicima i inicijatorima transakcija, to su podaci o njihovom prebivalištu, to su podaci o adresi digitalne imovine. To su veoma značajni podaci i tendencija koja postoji u međunarodnim okvirima, a koja je prepoznata i kroz preporuke međunarodnih organizacija jeste da više nema anonimnosti digitalnih valuta, odnosno digitalne imovine.

Ranije je veliki broj i zloupotreba na tržištu i svega ostalog što je imalo negativnu konotaciju bio praćen upravo zbog anonimnosti koje su bile poželjne za lica iz kriminogenih sredina. Međutim, anonimnost, možemo slobodno reći, da polako prolazi na ovom tržištu i da u budućnosti nas čeka ono što su pravila i za bilo koje druge finansijske institucije. Dakle, vi ako imate otvoreni tekući račun u banci, prirodno je da banka treba da vas identifikuje, da prilikom svake transakcije ti podaci moraju da budu dostupni i drugoj banci, odnosno drugoj finansijskoj instituciji, moraju biti dostupni na zahtev regulatora, na zahtev supervizora, na zahtev poreskih organa. Dakle, sve su to odredbe koje su propisane i Predlogom zakona o sprečavanju pranja novca i finansiranja terorizma.

Nadzor je dat u ovoj oblasti Narodnoj banci Srbije. Mi već imamo iskustva u toj oblasti, trogodišnjeg. Pored toga, ono što je predviđeno jeste saradnja sa Komisijom za hartije od vrednosti u toj oblasti, što je veoma značajno, jer pojedini elementi digitalne imovine mogu imati hibridnu prirodu, mogu biti i virtuelne valute i s druge strane, digitalni, odnosno investicioni tokeni.

Zbog toga je i ova saradnja od ključnog značaja, a u cilju te saradnje biće napravljen jedinstveni portal na kome će svi pružaoci usluga, odnosno svi učesnici na tržištu moći kroz jedinstveni zahtev u efikasnoj proceduri da se obrate i jednom i drugom organu nakon čega će dobiti opet jedinstveni odgovor. Dakle, neće postojati mogućnost bilo kakvog pozitivnog, negativnog sukoba nadležnosti i drugih sličnih stvari kojih smo svedoci u situacijama kada nadležnosti nisu jasno podeljene.

Pored toga, želeo bih da istaknem da zakon počiva, to nije rečeno u prethodnim obraćanjima, na načelu tehničke neutralnosti. Razmišljali smo da li zakon poput nekih drugih zemalja da vežemo samo za određenu vrstu tehnologije, što je vrlo često praksa, dakle za „blok čejndž“ tehnologiju ili kako se to navodi u nekim zemljama, odnosno kod nas kako se prevodi, tehnologija tzv. distribuiranih knjiga ili distribuiranih baza podataka. Međutim, opredelili smo se na načelo tehničke neutralnosti pre svega zbog toga što prosto ne možemo da predvidimo razvoj tehnologije, sa druge strane i međunarodni standardi u oblasti sprečavanja pranja novca ne poznaju razliku između tehnologija. Dakle, bez obzira da li je „blok čejndž“ ili nešto drugo ili treće, uvek moramo da vodimo računa i da primenjujemo sve standarde koje se odnose na zabranu zloupotreba.

Manje ili više to se sve što bi hteo da izložim u ovom uvodnom obraćanju, a stojimo naravno na raspolaganju kasnije za sva pitanja. Zahvaljujem.

PREDSEDNIK: Zahvaljujem se gospodine Deliću.

Pre nego što zaključimo prezentaciju jednog i drugog zakona, htela je gospođa Savičić još nešto da doda, pa ćemo onda ići na pauzu od 15 minuta.

SLAVICA SAVIČIĆ: Hvala vam na prilici za ovo dodatno obraćanje.

Nekako, ja sam imala priliku da budem učesnik u oba procesa i čast i priliku, i oba zakona nekako da ispratim i da budem sa kolegama u celoj toj priči.

Ono što imam stvarno kao potrebu da kažem, a to je da mislim da smo svi nezavisno rekli jednu bitno stvar, to je da smo donosili vrlo strateški bitne zakone u vrlo teškoj godini. Oni naizgled imaju različitosti, a jesu slični zato što su novi, zato što su progresivni, tehnološki prate napredak i sve ostalo, ali negde čini mi se da je osnovna stvar bila ovde da su se stvarno ljudi koji su radili na ovome, moram to da kažem, stvarno svojim integritetom, znanjem potrudili da daju maksimum. Moram reći da i poreska i Privreda komora u fiskalizaciji su dale nemerljiv doprinos.

Kod Zakona o digitalnoj imovini imali smo apsolutnu inicijativu i podršku premijerke i kabineta njenog, ali moram da istaknem takođe, kao i kolega Stefanović, i kolege iz Narodne banke Srbije i Komisije za hartije od vrednosti, mislim da smo stvarno zajednički pokušali da damo jedan dobar predlog, da su oba zakona progresivna, da prate neke tokove u životu i uopšte u okruženju, tako da se nadam da smo uspeli u tome, da smo bili dovoljno jasni da ovo prezentujemo.

Još jednom moram isto da zahvalim kolegama iz NBS i Komisiji za hartije od vrednosti, jer su nam dale podršku i kod Zakona o garantnoj šemi, koji će takođe biti u setu zakona koji ide sledeće nedelje. Apsolutno smo uradili dobar posao što se tiče realizacije cele garantne šeme. Radimo i dalje na tome, privreda je tu dobila podsticaj dobar i mislim da je to isto bio dobar, i to ćete imati isto prilike da raspravljamo i o tom zakonu.

Imamo Zakon o sprečavanju pranja novca, Dejan je to objasnio, koji prati ovo. Onda imamo još i za poreske propise koji daju podršku samoj priči oko digitalne imovine, prvi put se javlja nešto što smo kao izuzetak napravili, najavljujemo neke određene kredite, neke male olakšice u ovoj teškoj godini. Opet ćemo pokušati tim putem da damo podsticaj da ova priča zaživi i da ima pun kapacitet u narednom periodu.

Toliko sa moje strane. Hvala vam što ste mi dozvolili da se još jednom obratim.

PREDSEDNIK: Zahvaljujem se, gospođo Savičić.

Sada bih dala pauzu 15 minuta, tako da ako je sada 12 sati i 5 minuta, u 12 sati i 20 minuta da se vratimo i da otvorimo diskusiju. Zahvaljujem se.

(Posle pauze)

PREDSEDNIK: Prema našem agendi, odnosno dnevnom redu prelazimo na diskusiju o predlozima.

Prvo pitam da li se neko od članova Odbora za finansije, republički budžet i kontrolu trošenja javnih sredstava javlja za reč?

Gospodin Tomić. Izvolite.

ZORAN TOMIĆ: Zahvaljujem predsednice.

Poštovani predstavnici Ministarstva finansija, predsedniče Komisije za hartije od vrednosti, predstavnici Narodne banke, uvaženi gosti, prvo mogu da izrazim veliko zadovoljstvo s obzirom da ova dva zakona koja su pred nama apsolutno potvrđuju i ono što je premijerka Ana Brnabić govorila, da će jedan od prioriteta, kada je u pitanju Republika Srbija, biti nastavak procesa digitalizacije i da svakako smo zemlja koja apsolutno prati sve moderne trendove kada je u pitanju razvoj digitalne tehnologije i primena te digitalne tehnologije u sferi poslovanja.

Mogu da kažem da će ovo biti na veliko zadovoljstvo brojnih, posebno mladih ljudi privrednika koji su osnovali start-ap-ove, koji već i funkcionišu i uspešno rade u Srbiji i posebno gde su svoje kancelarije otvorili i u start-ap razvojnim centrima koji su otvoreni širom Srbije.

Konkretno što se tiče same diskusije pročitao sam detaljno zakona. Nemam nekih posebnih primedbi, ali postavio bih pitanje kada je u pitanju Zakon o fiskalizaciji, a s obzirom da sam imao prilike kao narodni poslanik da razgovaram sa članom Udruženja asocijacije servisera fiskalnih uređaja koji su inače preko Privredne komore i učestvovali u javnoj raspravi kada je u pitanju sam ovaj zakon, konkretno njihov, naravno zabrinutost, jeste u tome kako ih zakon tretira. S obzirom da u zakonu znamo da piše – dobavljači fiskalnih uređaja. Sad, njih interesuje da li su i oni u tom segmentu obuhvaćeni ili nisu s obzirom da pod dobavljačima pre svega podrazumevamo kompanije koje će se baviti izradom i tehničkim rešenjem, ali u prethodnom periodu su oni bili ti koji su uglavnom komunicirali sa poreskom obveznicima, odnosno ekonomskim subjektima koji su te kase koristili i koji su zapravo radili servis za njih.

Čisto bih samo molio pojašnjenje u tom segmentu.

Kada je u pitanju Zakon o digitalnoj imovini, u članu 55. imamo stav 1. koji kaže – pružalac savetodavnih usluga nije dužan da za pružanje tih usluga pribavi dozvolu nadzornog organa, već u narednom članu se kaže da pružalac savetodavnih usluga može pružiti usluge povezane sa digitalnom imovinom po dobijanju dozvole nadzornog organa za pružanje tih usluga u skladu sa ovim zakonom. Naravno u terminološkom objašnjenju se kaže da se pod savetodavcem kroz zakon podrazumevaju zapravo one institucije koje će se i baviti davanjem savetodavnih usluga, konkretno kada je u pitanju digitalna imovina. Tako da po mom nekom mišljenju, evo možda i grešim, ipak nisam pravnik, ekonomista sam po struci, možda je ovaj stav 1. suvišan ili bih samo molio za jedno pojašnjenje kada su u pitanju ti stavovi.

Inače, u svakom slučaju zaista sve čestitke i svakako sam siguran da će primena ovih zakona i te kako doprineti daljem unapređenju našeg finansijskog tržišta i razvoj naše privrede i posebno mi je zadovoljstvo što sam čuo da zapravo, i u odnosu na brojne zemlje EU, ćemo biti prvi koji će imati Zakon o digitalnoj imovini i uređenju kada su u pitanju kripto valute. Hvala.

PREDSEDNIK: Zahvaljujem, gospodine Tomiću na ovako konstruktivnim i direktnim pitanjima. Odgovor, ko hoće?

Izvolite.

DRAGAN DEMIROVIĆ: Hvala puno.

Što se tiče pitanja dobavljača fiskalnih uređaja i servisera fiskalnih uređaja, to pitanje je definisano samo time što je definisan pojam dobavljača. Niko tu nije ni izuzet, niti predviđen kao neko ko će imati isključivo pravo. Svi elementi fiskalnog uređaja moraće proći kroz odobrenje Poreske uprave i tu nema nikakvih problema da neko ko je kvalifikovan da trguje tim uređajima da trguje njima.

Tako da, što se toga tiče nit je ko postavljen kao isključivi dobavljač, niti je to regulisano u odnosu na ove koji se sada bave tom delatnošću.

PREDSEDNIK: Ko će da odgovori za oblast digitalne imovine?

\_\_\_\_\_\_\_\_\_\_\_\_\_: Hvala na pitanju, zaista je na mestu.

Pogledali smo član zakona. Suštinski, suština samog člana govori o tome da taj pružalac savetodavnih usluga ne mora da bude licenciran i ne mora da ima dozvolu regulatornog tela, odnosno organa koji je nadležan za taj segment zakona. Dakle, može ga pružati i bez te dozvole, ali ukoliko želi, hajde da kažemo, primenjuje zakon u svom radu mora da ima dozvolu regulatora u tom smislu. Negde u stavu 4. se vidi taj deo prosto da li je licenciran ili ne, mora prosto da postoji jedna komunikacija sa korisnikom njegovih usluga u tom smislu.

PREDSEDNIK: Zahvaljujem se na odgovoru.

Reč ima gospodin Kovačević.

GORAN KOVAČEVIĆ: Dame i gospodo, kada sam u 18 godina počeo da se bavim privatnim poslom i da budem preduzetnik, a kasnije i da napredujem, i to traje suviše dugo, čini mi se za jedan život, uvek sam imao osećaj da devedesete, dvehiljadite uvek kada država nešto ne zna šta treba da radi, onda to svede na malu privredu i na obaveze koje treba ona da ispuni za nerazumevanje nekih suštinskih problema.

Drago mi je što se danas stvari menjaju i što pišemo drugačije zakone i što ti zakoni imaju potpuno drugačiji način shvatanja i razumevanja kod velikog dela preduzetnika i privrednika u Srbiji, ali mislim da i dalje negde ostaju neki tragovi, neko nerazumevanje, neka zakonska rešenja koja na kraju dovode do niza problema.

Što se tiče ovog Zakona o fiskalizaciji, u suštini tu nema ništa generalno novo, to je sve što već postoji, manje-više tehnički uznapreduje od 2003. godine sve to što funkcioniše danas i što će funkcionisati po ovom novom zakonu u stvari je isto. Zašto ovo kažem? Zato što treba da pošaljemo poruku tim malim preduzetnicima, tim malim ljudima koji se bave svojim poslom da ovaj zakon u stvari neće za njih ništa biti značajnija promena.

Strašno je bitno i u svakom slučaju zahvaljujem se Ministarstvu finansija što prvi put teret te fiskalizacije i tih promena ne snose mali preduzetnici i mali privrednici, već to snosi država za njih i mislim da je to jedan drugačiji, korektniji odnos funkcionisanja da ako hoćeš neke troškove onda ih ti preuzmi, a ne moramo mi da ih preuzimamo koji se bavimo malim poslom u ovim uslovima korone, koja je strašno teška i koja podrazumeva značajne finansijske izdatke koji nekada nisu bili regularni. Prosto danas su mnogo veći.

Ono što želim da kažem, da postavim pitanje, hajde vi ste u jednom selu, imate mali biznis i nestane struje sedam dana za vreme zime, a u sistemu ste PDV. Kako vi izdajete taj fiskalni račun? Kako vi radite tog dana? Kako vi funkcionišete?

Prosto, neke stvari su dobre, moderne i trebamo tamo da idemo, ali Srbija nije cela moderna država. Znate, nemate internet, imate problem sa električnim napajanjem, imate milion problema tako da mi je to sklanjanje papirnog oblika fiskalnog računa čini mi se tehnički u jednom trenutku, barem će neko u jednom trenutku imati problem sa tim.

Takođe, ono što želim da ukažem iz ugla svoje lično mišljenje, jeste da kada donosimo ovakve zakone ne trebamo da preterano koristimo jake izraze iz jake teme. Znači, ovaj zakon će doprineti borbi protiv sive ekonomije isto koliko i prethodni zakon. Znate, ovde ne rešavamo sivu ekonomiju. Siva ekonomija je stvar koju je teško moguće pipljivo shvatiti i razumeti. Borba protiv sive ekonomije je proces koji traje vekovima i trajaće vekovima, to prosto tako funkcioniše.

Mi ćemo omogućiti poreskom inspektoru da ima brži uvid, njemu ćemo olakšati posao i to je to. Ništa tu nema novo, da će ono što on nije video nekim drugim mehanizmima sada videti. Videće isto samo brže. To brže plaža država Srbija i potpuno je u redu. Tako da, ovaj zakon je dobar. Suštinski ono što smo imali podzakonskim aktima sada regulišemo zakonom i to je sve u redu samo bih voleo da mi odgovorite na ovo pitanje kako ćemo da rešimo problem u nekom selu u Šumadiji koji nema struju dva dana i kako će ta firma da funkcioniše u tom vremenskom periodu?

Što se tiče zakona o digitalnog imovini, moram da priznam kao neka klasična varijanta ekonomske teorije, da baš to ne razumem. Nije ništa sporno. Suviše smo stari, ova mlađa generacija možda bolje shvata, ali svakako to jeste tržište koje je potpuno novo. U svetskim okvirima potpuno neuređeno i dug je put pred nama, prvo da utvrdimo ko su vlasnici tih portala ili tih baza sa kojih se emituju te hartije od vrednosti ili ti bitkoini, tako da mislim da je ovo dobra stvar. Na početku smo, tek smo počeli. Ovaj zakon o digitalnoj imovini ćemo verovatno menjati iz godine u godinu, kako se menja tehnologija i kako stvari bude napredovale, ali da shvatimo da smo na pravom putu. To je suština svega i drago mi je da donosimo ovakve zakone koji su posledica digitalnih promena i modernijeg načina vođenja države Srbije, ali svakako bih hteo da dobijem odgovor iz Ministarstva finansija.

PREDSEDNIK: Zahvaljujem se.

Gospodine Demiroviću, izvolite.

DRAGAN DEMIROVIĆ: Hvala puno.

Pokušaću da dam odgovor na ovo pitanje, iako sam pravnik. Mi smo o ovim pitanjima dugo razgovarali kada smo pripremali predlog zakona i jedna od prednosti ovog novog sistema fiskalizacije je što će različiti uređaji moći da se koriste kao elektronski fiskalni uređaji. Znači to neće biti uvek definisan oblik kao što je ranije bila fiskalna kasa, nego će moći da se koriste lap-topovi, mobilni telefoni koji su bolji. Tako da ćemo tu moći da koristimo uređaje koji će moći da imaju svoje interno napajanje.

U tom smislu upravo ono o čemu smo pričali kada smo pričali o rešenjima kada sam objašnjavao proces fiskalnih računa. Upravo zato smo se opredelili da svi oni koji se bave maloprodajom, moraju na maloprodajnom mestu imati bar jedan lokalni procesor fiskalnih računa koji će omogućiti da se promet evidentira. On će moći da koristi napajanje koje će biti eksterno isto ili će moći da ima neko svoje interno napajanje, znači moći će da budu različiti uređaji. Sve ćemo te tehničke detalje u postupku primene usvajanja podzakonskih akata objasniti.

Ono što je bitno za takve slučajeve, ne vrši se odmah razmena podataka, jer je to nemoguće. Već samom činjenicom da može doći do prekida internet veze, ne možete da vršite razmenu podataka u realnom vremenu, ali imate rok od pet dana da sve promete koji će morati biti evidentirani u elektronskom fiskalnom uređaju, vi morate da dostavite dokaze, odnosno podatke o tom prometu Poreskoj upravi, a svi ti podaci do dostavljanja Poreskoj upravi će biti čuvani u internoj memoriji elektronskog fiskalnog uređaja. Tako da smo razmišljali o tim havarijama i o svemu tome i upravo zato smo se opredelili da imamo takav metod fiskalizacije koji će omogućiti izdavanje fiskalnih računa čak i pod tim uslovima kada nema interneta ili kada nema struje na konkretnom prodajnom mestu. Hvala.

PREDSEDNIK: Zahvaljujem.

Jel se javlja još neko od poslanika, članova Odbora?

Reč ima Jelena Žarić Kovačević.

Izvolite.

JELENA ŽARIĆ KOVAČEVIĆ: Hvala vam što ste mi dali reč.

Poštovana predsednice Odbora za finansije, gospođo Tomić, dame i gospodo narodni poslanici, uvaženi predstavnici Ministarstva finansija i drugih državnih organa i institucija, uvaženi predstavnici civilnog sektora, na samom početku želim da pozdravim sve prisutne i da se zahvalim vama gospođo Tomić na organizaciji javnog slušanja i na tome što ste mi omogućili da učestvujem u današnjoj raspravi.

Želim da kažem i kao predsednik Odbora za ustavna pitanja i zakonodavstvo, a sa tim u vezi informacija jedna za kolege iz Ministarstva finansija, verovatno ćete, ako već niste biti pozvani na sednicu Odbora za ustavna pitanja i zakonodavstvo koja je zakazana za ponedeljak u pola jedan. Između ostalog ćemo i o ovim predlozima zakona u načelu razmatrati da li su u skladu sa Ustavom i pravnim sistemom Republike Srbije.

Smatram da ne samo ja kao predsednik Odbora, već i učešće narodnih poslanika na javnim slušanjima je jako važno, jer nam omogućava da saznamo informacije. Pre svega da čujemo stručna mišljenja, da čujemo razjašnjenja konkretnih pitanja ili problema koji su usko vezani za konkretne predloge zakona koji će se pred narodnim poslanicima naći u plenumu.

Takođe, znamo da je borba protiv sive ekonomije glavni cilj, odnosno strateški cilj Vlade. U skladu sa činjenicom da živimo u vremenu napredovanja tehnologija, sasvim sa sigurna da postoje opravdani razlozi da donošenje novog zakona.

Važna su i pitanja zloupotrebe, pitanja sprečavanja zloupotreba digitalne imovine i unapređenja tržišta kapitala korišćenjem digitalne tehnologije, pa smatram da postoje uslovi za donošenje i tog novog predloga zakona.

Drago mi je da smo mogli da čujemo razjašnjenja koja će pre svega narodnim poslanicima koristiti u raspravi u plenumu, ali mi je drago što smo na ovaj način uspeli da upoznamo i civilni sektor i građane Srbije sa predlozima zakona koji će sutradan biti zakoni koji će važiti u našoj zemlji.

Još jednom, gospođo Tomić zahvaljujem vam se na mogućnosti da učestvujem u raspravi.

PREDSEDNIK: Zahvaljujem.

Reč ima prof. Mijatović.

Izvolite.

MILORAD MIJATOVIĆ: Kolega Kovačević je postavio jedno pitanje koje sam ja želeo. Zaista me zanima mala privreda. Kada ponekad pravimo zakone, imamo Beograd, Novi Sad, a nikako ne idemo u neke male sredine koje su i siromašne, mislim na sela, koje nemaju mogućnosti, a i tamo ljudi žive.

Zašto ovo kažem? Znate, mala privreda, reći ću jedan primer, siromašan čovek ima dva sina, ćerku i uzeli su u zakup malu pekaru. Nema on veliki kapital, to je nekoliko stotina evra. Za siromašno selo to su ogromne pare. I sada mi njega teramo da on ima fiskalnu kasu za malu privredu. Znate, slušao sam jednog opozicionog političara, ne napadam nikad ni opoziciju, ni poziciju, ali on je rekao – evo, država ponovo uzima pare, 1000 evra koštaju te fiskalne kase.

Želim odgovor na dva pitanja. Prvo pitanje je koliko će biti učešće države u pomoći za kupovinu fiskalnih kasa i da li će država davati ili iznajmljivati ili ne znam na koji način pomoći da taj početnik koji startuje, a zapošljava troje ljudi i žive od toga, koliko će država davati tu pomoć i kako učiniti to?

Drugo, znate, uvek sam za to da oni koji su veliki, njima treba mnogo toga. Dobro zarađuju, a zloupotrebljavaju. U Beogradu često idem u restorane, pošto ovde i živim trenutno, vi dobijate nefiskalni račun, prethodni račun koji liči na račun. I sada znate, morate se svađati ako hoćete fiskalni račun. Onda on to preko volje donese. Ja sam za to da sve zloupotrebe kažnjavamo, kazne su drastične, video sam 200, 300 hiljada itd. što podržavam, ali kako tog malog sitnog privrednika da učinimo da može da živi, da državi da svoje i da njemu ostane?

To je ono što sam želeo da pitam i kolika će biti pomoć države oko nabavke tih fiskalnih kasa? Hvala.

PREDSEDNIK: Zahvaljujem prof. Mijatoviću.

Gospođa Savičić, izvolite.

SLAVICA SAVIČIĆ: Negde opredeljenje jeste da se deo tih troškova pomogne privredi. Način na koji će biti to rešavano je pitanje budućih procedura. Svakako postoje neke vrste analiza u okviru Ministarstva finansija. Moramo krenuti od toga koliko tih ljudi, odnosno korisnika ima, koja je vrsta delatnosti kojom se bavi, koliko je to i teritorijalno i masovno, ali u svakom slučaju država se opredelila.

Kada ste usvajali juče budžet, kolega Stefanović mi upravo govori da su na razdelu Ministarstva privrede opredeljena sredstva za te namene u iznosu od tri milijarde dinara. Tako da, suštinski to je već obezbeđeno u budžetu. Ovog trenutka ne mogu da se izjašnjavam o metodologiji na koji način će se ta subvencija distribuirati. To ostaje za neki naredni period da radimo na tome.

Ono što bih dodatno pojasnila jeste da je dosta tih tehničkih aspekata. Ovo što smo sada pričali i što je kolega Demirović objašnjavao vezano za samu tehniku, vezano i za te podzakonske akte, odnosno ta tehnička rešenja koja će biti vrlo važna, da se svi ovi procesi dobro usklade i da nemamo problema da određeni nivo podataka ne bude stigao u Poresku upravo da tako kažem.

Negde je predlogom zakona opredeljeno da podzakonski akti treba da budu doneti u roku od deset meseci od dana stupanja na snagu zakona. Zaboravila sam to u uvodnom izlaganju da kažem, privreda je upravo to postavila kao pitanje da je to predugo vremena za donošenje podzakonskih akata. Na nivou ministarstva je dogovoreno i to će biti ispoštovano. Do kraja marta će biti doneti svi podzakonski akti, tako da ćemo biti apsolutno u roku, kako bi upravo pratili proces i kako ne bi došlo do problema.

Sa druge strane, treba imati u vidu da mi imamo celu godinu. Ovaj zakon se faktički primenjuje od 1.1.2022. godine. Imamo godinu dana da sve aspekte posložimo, da se Poreska uprava podesi da bude apsolutno spremna. Radi se o velikom broju korisnika. Naša ideja je da to ide postepeno, znači ne možemo od jednom da obuhvatimo sve, moramo da budemo pažljivi da ne bi došlo do iskakanja.

Znači, ovaj zakon koliko je vezan za tu neku normativu, on je dosta kompleksan i što se tiče sprovođenja. Nama koliko je bitno da ga usvojimo, toliko je bitno da uspe. Slažem se da je ovo nastavak, samo smo poboljšali tehnička rešenja i potpuno je u redu. Sada imamo mobilne telefone, masovno se koriste u svim sferama i u svim sredinama i mislim da ćemo olakšati. Pitanje je nabavki i jednog uređaja sada kada bi stavili u ravan sa nečim što je tehnološki nešto drugo, opet se postavlja pitanje koliki je trošak.

Tako da nas očekuje deo koji se tiče podzakonskih akata, znači, plan je do kraja marta, obećali smo ministru i vama i privredi. Znači, do kraja marta da imamo podzakonska akta. Sledeća cela godina je godina kada treba da prilagodimo apsolutno sve sisteme. Ideja je da se ide postepeno, da nemamo pritisak i da nemamo bilo kakav problem u funkcionisanju. Poreska uprava dodatno mora da vrši određene vrste sertifikacije i svega ostalog, što je isto dodatni aspekt kontrole. Bez njihove sertifikacije nema učesnika. Znači, mora biti strogo kontrolisano. Ne smemo da dođemo u situaciju da imamo problem sa zloupotrebama i to je jako bitno.

Tako da nas očekuje dug put u sledećoj godini i naporan put da ceo sistem bude podešen i očekuje nas proces ovih subvencija i svega što uz to ide. Tako da znate da ste sredstva vi obezbedili, usaglasili ste sa tim, tako da idemo sa tim. Hvala.

PREDSEDNIK: Zahvaljujem.

Da li se još neko javlja od poslanika? (Ne.)

Izvolite, samo se predstavite.

MILENA AMON: Dobar dan svima, ja sam Milena Amon ispred Udruženja zaštitnika preduzetnika i privatnika Srbije. Mi ovih dana nismo baš popularni u Ministarstvu finansija, ali takav je život.

Što se tiče Zakona o fiskalizaciji, imamo dosta primedbi. Pod jedan, ne znaju se troškovi, kao što ste i sami naveli. Ako je opredeljeno tri milijarde u budžetu, koliko treba privrednici da plate onda iz svog džepa, pošto ne znamo sa kojim procentom ćemo učestvovati? Da li je sada vreme da se uopšte uvodi takav zakon? Pričamo o modernizaciji, ali mi već imamo vezu sa poreskom upravom. Mi na mesečnom nivou plaćamo 480 dinara operateru, VIP-u, Telenoru, kojem već, za tu vezu sa poreskom upravom. Znači, ta veza postoji.

Ovaj zakon nam ne menja ništa suštinski što se tiče sive ekonomije, jer onaj koji prodaje preko Instagrama, on će i dalje prodavati preko Instagrama, neće kupovati fiskalnu kasu.

Što se tiče samih uređaja koji će biti korišćeni, tu je takođe sve nedorečeno, jer nisu isti troškovi nabavke mobilnog telefona, lap-topa ili nekog uređaja za koji ne znamo koliko će koštati. Zašto se uopšte kupuje uređaj, ako pričamo o modernizaciji? Zar ne postoji rešenje koje bi bilo softverskog tipa? Znači, jednostavno da se skine aplikacija, umesto da se kupuje uređaj.

Ovo su pitanja koja imamo na Zakon o fiskalizaciji.

Što se tiče samog načina rada, onaj koji radi legalno, on to radi zato što želi da radi legalno. Vi ne možete nikoga naterati da izda fiskalni račun, niti će ovaj zakon to promeniti, ako on to ne želi, jer nema suštinske razlike između postojećeg zakona i ovog novog zakona, što se toga tiče. Znači, ako neko proda robu na crno u radnji i ne kuca račun, to je potpuno isto, da li sa novim softverom ili u trenutnoj situaciji.

Znači, treba raditi na svesti privrednika, treba raditi na komunikaciji između poreske uprave i privrednika. Kada neko otvori mali biznis, minimum bi bio da mu se poreski inspektor predstavi lično, da kaže – dobar dan, ja sam vaš poreski inspektor, za sva pitanja obratite se meni. Znači, mi nemamo komunikaciju i to je najveći problem. Imamo represiju. To je ono što ovaj zakon ne menja i na čemu definitivno treba raditi.

To su neki od komentara koje mi imamo, a suština je da nije vreme za trošenje novca na ove stvari.

PREDSEDNIK: Zahvaljujem se.

Ko će da odgovori?

Izvolite, gospodine Duliću, iz Poreske uprave.

SAŠA DULIĆ: Poštovana predsednice Odbora, poštovani poslanici, poštovani učesnici ove rasprave, samo želim ispred Poreske uprave i ispred nekog ko je u tehničkom delu učestvovao u razradi ovakvog jednog zakona i budućeg tehničkog rešenja da kažem da se ta priča oko troškova jako vodilo računa u svakom trenutku.

Ja ću to da uporedim sa postojećim sistemom. Onaj ko ima sad fiskalnu kasu, takođe za tu kasu ima troškove. Vi ste lepo rekli da oko 450 dinara svakom od operatera, zavisi za koji ste se opredelili, plaćate „dži-pi-er-es“ priključak, i to po svakoj kasi. Dakle, ako neko ima sto kasa, plaća sto puta 450 dinara.

Postojeći sistem takođe podrazumeva dve trake, jednu onu što cepate i što dajete kupcima, drugu koju skladištite i čuvate za eventualnu neku kontrolu.

Zatim, postojeći sistem podrazumeva nešto što se zove fiskalni modul. Fiskalni modul je čip koji kad se napuni mora da ga promenite i da taj stari čuvate a kupite novi. Taj novi čip je oko 70 evra trenutno.

Sledeća stvar koja je takođe obavezna u sadašnjem zakonu je godišnji servis, koji takođe plaćate.

Sve ovo što sam vam nabrojao ne postoji u novom zakonu. Dakle, pod jedan, novi sistem ne podrazumeva duplu traku, podrazumeva samo onu od koje se cepaju fiskalni isečci. Druga traka postoji, ali ona je u Poreskoj upravi, u sistemu Poreske uprave. Dakle, tu se pravi ušteda. Druga stvar – nije propisan obavezan godišnji tehnički pregled koji su vam naplaćivali. Nema više fiskalnog modula koji možete da napunite pa morate da ga menjate.

Što se tiče internet veze o kojoj pričamo, nema više potrebe za one koji imaju više kasa da za svaku kasu imaju nezavistan pristup internetu. Dakle, svi oni koji imaju više kasa, te kase su najverovatnije već umrežene zbog njihovih potreba. Njima je dovoljan jedan izlazak na internet da kroz njega šalju podatke za sve svoje fiskalne kase. Konkretno, kod ovih najvećih, koji imaju više hiljada fiskalnih kasa, oni su imali više hiljada puta 450 dinara, a oni to više nemaju. Oni već sad imaju sistem kroz koji mogu te podatke da šalju Poreskoj upravi.

Dakle, što se troška tiče, potpuno se slažem.

Ne ulazim uopšte u ovaj deo koliko će ministarstvo i na koji način pomoći, nego, hajde da kažem da to uopšte ne razmatram sa tehničke strane, to je svakako dobro, nego, tehničko rešenje je takvo da inicijalno ulaganje u neki modernizovan sistem fiskalne kase je neminovno, ali vrlo brzo kroz period eksploatacije će biti isplaćeno. I to, što više kasa imate, brže će vam biti isplaćeno, jer se smanjuje taj trošak komunikacije po svakoj kasi, smanjuje se broj fiskalnih modula koji s vremena na vreme mora da menjate.

Nadam se da sam malo pojasnio.

PREDSEDNIK: Zahvaljujem se, gospodine Duliću.

Imamo još jednog prijavljenog.

ŽARKO MALINOVIĆ: Ja sam iz Privredne komore Srbije, sekretar za trgovinu.

Poštovana predsednice, hvala vam na mogućnosti da se obratim.

Poštovani narodni poslanici, predstavnici ministarstva, izneo bih samo nekoliko činjenica zbog kojih je neophodno bilo menjati ovaj zakon.

Pre svega, zakon donosi modernizaciju sistema koji je zastario u poslednjih 15 godina i uz jačanje kapaciteta Poreske uprave, on hoće omogućiti borbu protiv sive ekonomije. Navešću vam samo dva bitna razloga.

Danas Poreska uprava na osnovu podataka koje dobija sa fiskalnih uređaja ne dobija ništa i nema mogućnost da radi nikakvu analizu u smislu šta je u našoj zemlji prodano, koliko je prodano, itd, itd.

Sa ovim načinom prikupljanja podataka, ono što smo mi dobili kao garanciju od Poreske uprave, mi ćemo moći da imamo u suštini robno knjigovodstvo ove zemlje na jednom serverskom sistemu. To će samim tim omogućiti da iniciramo kao Privredna komora Srbije izmenu drugih propisa, da tražimo, na primer, ukidanje obavezne knjige evidencije prometa, koja samo u radnim satima privredi oduzima više od dve i po milijarde dinara na godišnjem nivou.

Takođe, omogućiće borbu protiv sive ekonomije na način što ukoliko omogućimo razmenu podataka koje prikuplja i bude prikupljala Poreska uprava sa drugim institucijama kao što je i Sektor tržišne inspekcije Ministarstva trgovine, gde modernizacijom i digitalizacijom našeg društva će onda tržišni inspektor na terenu sa jednim jednostavnim uređajem moći da povuče podatke iz Poreske uprave, da kada to uporedi sa ulaznim fakturama i drugom dokumentacijom Uprava vidi da li je poslovanje jednog malog i velikog privrednika u skladu sa zakonom. Za to će mu trebati mnogo manje vremena nego što mu je potrebno danas prilikom vršenja kontrole.

Gospođa državna sekretarka je rekla, mi smo veoma insistirali na tome da rokovi za izradu podzakonskih akata i samo stupanje na snagu zakona budu usklađeni, u smislu da bi privreda imala vremena da se pripremi. Jer, ukoliko u zakonu ostane rok od devet meseci, to znači septembar, a zakon stupa na snagu 1. januara sledeće godine, mi nećemo imati vremena da se pripremimo.

Tu je posebno važno i ono što je ostalo nedorečeno a verujem da kroz podzakonske akte će moći biti rešeno, a to je prelazni period za nove obveznike. Jer, život ne staje i mi ćemo imati situaciju da zakon stupa na snagu 1. 01, a da će neko možda hteti da otpočne biznis u oktobru ili novembru i onda ćemo imati dilemu – da li taj neko u oktobru ko počinje biznis iz početka treba da se fiskalizuje po važećem propisu, a to znači dve trake, postojeći fiskalni uređaj itd, ili ćemo napraviti prelazni period u kojem će on u tom trenutku kupovati opremu koja će mu vredeti za dva meseca?

Kada je u pitanju trošak za privredu, mi se tom temom nismo bavili paušalno. Uradili smo eh-ante analizu novog sistema fiskalizacije i došli da je maksimalni trošak koji jedno privredno društvo može imati po uređaju, kakav god koncept da bude, to smo radili pre nego što je definisan jasno koncept koji imamo danas, danas su to troškovi manji, znači, maksimalan trošak po jednom uređaju može biti 46 hiljada dinara.

Mogu da prođem i kroz konkretne komponente tih nekih svih uređaja koje je neophodno da imate da biste ispunili ovu obavezu koju vam zakonodavac propisuje, veoma egzaktno, koliko košta sam uređaj, štampač, veza i sve ono što će zahtevati. Tu analizu smo uradili na osnovu podataka koje dobijamo od proizvođača i distributera fiskalnih uređaja iz naše zemlje i sa drugih tržišta. Uporedili smo to i sa Hrvatskom i sa drugim tržištima gde imamo ovakve i slične koncepte fiskalizacije.

S druge strane, naša analiza govori da 30% postojećih uređaja koje imamo na tržištu se moraju svakako menjati i da u bilo kom segmentu modernizacije našeg sistema oni bi bili neupotrebljivi, da 70% drugih uređaja, prema mišljenju i servisera, ali i proizvođača, mogu da se prilagode novom modelu. Samim tim će taj trošak biti za 70% privrede dosta niži.

Međutim, kada pogledamo kolike su uštede po privrednim društvima na godišnjem nivou, one su samo na ovim banalnim troškovima kao što su trake, internet veza, servis itd, 10 hiljada dinara po uređaju. Samim tim, ako uzmete i primenite prostu ekonomsku logiku, vi za pet godina, sve i da nema subvencija države, ste samo na uštedama vratili novac koji investirate u modernizaciju sistema.

Mi smo zbog toga insistirali kroz radnu grupu i kroz komunikaciju sa ministarstvom da ipak teret ne sme da se prebaci na privredu, već da država, i to smo Zakonom o Ministarstvu finansija, što je u budžetu predvidelo sredstva, mora da subvencioniše pre svega malu privredu u ovom procesu, kao što je i gospodin Dulić rekao, i analize koje smo mi dobili od velikih, oni svoje sisteme jednostavno mogu da prilagode ovom.

Za nas je takođe važno da se zakonom stvaraju fer tržišni uslovi u segmentu koji do sada nije postojao, a to je prodaja i distribucija fiskalnih uređaja. Smatramo da liberalizacijom našeg tržišta na tom polju ćemo stvoriti dodatnu konkurenciju koja će omogućiti malim privrednicima da bolje rade. Serviseri će uvek imati posla, kao što ga imaju i računovođe i sve druge uslužne delatnosti. Ovde je poenta samo da će oni svoj način rada morati da prilagode novom okruženju. A da će za njih biti posla – biće, jer mi očekujemo i ono na čemu insistiramo, da kroz veći obuhvat fiskalizacije se samim tim poveća i broj korisnika, a samim tim i tržište ka kojem se oni obrću. Hvala.

PREDSEDNIK: Zahvaljujem, gospodine Malinoviću.

Sada bih dala reč gospodinu Veroljubu Arsiću, članu Odbora.

VEROLjUB ARSIĆ: Dame i gospodo narodni poslanici, poštovani gosti, učesnici u raspravi, čini mi se da svaki put kada imamo neki postupak modernizacije i unapređenje bilo kog dela poslovanja, ne samo u Srbiji, uvek postoje određeni otpori i nepoverenje, da to nije dobro, da je to neki trošak, da to komplikuje ionako već komplikovane procedure.

Međutim, mada za neke mnogo davno, mi smo već imali nekoliko fiskalizacija. Voleo bih da su tada oni koji sad iznose pretpostavke problema to radili i tada. Sećam se dobro da su fiskalne kase preduzetnici morali sami da kupuju, i to ne po tržišnim uslovima, zato što je jedini distributer i prodavac bio muž tadašnjeg predsednika ili predsednice parlamenta, nazovite to kako hoćete. Voleo bih da je tada bilo ovakvih diskusija.

Da zlo bude veće, te fiskalne kase nisu ispunjavale uslove, pa su posle dve ili tri godine morali preduzetnici da ih bace i da kupe nove.

Mi smo imali takve fiskalizacije i nikakve pomoći države prema preduzetnicima nije bilo. Pričam kako je to bilo ranije.

Danas vidim da je u budžetu Republike Srbije ozbiljna količina novca odvojena za ovaj proces i da u suštini proces predviđa i jeftiniji način poslovanja prema našim preduzetnicima. Izgovor da oni koji hoće da plate porez, ga plaćaju, a oni koji neće da ga plate, izbeći će na svaki način, kod mene ne važi.

Zato postavljam pitanje – a šta ćemo sa onima koji ga plaćaju? Jesu li oni zaslužili da budu zaštićeni od ove države ili ćemo da ih prepustimo na milost i nemilost nelojalnoj konkurenciji i poreskim utajivačima? Pričam to zašto sam 30 godina privrednik, trideset godina, i znam kako meni lično smeta, ne kao poslaniku, nego kao privredniku, što uredno izmirujem sve svoje obaveze prema državi, a znam da masa, nazovi kolega, to ne radi. Očekujem da država one koji posluju u skladu sa zakonom zaštiti tako što će eliminisati nelojalnu konkurenciju koja ne plaća nikakav porez.

Druga stvar, ako neki reši da se bavi nekim privatnim poslom, biznisom, na bilo koji način, on mora da shvati da se nalazi u privrednom sistemu jedne zemlje. Pa, nije Srbija u praistoriji. Ako hoćete da poslujete i da zarađujete novac u Srbiji, po zakonima Republike Srbije, morate da izvršavate i obaveze prema Republici Srbiji.

Ja sam se ovih dana, nije baš ovo to ta tema, ali evo, reći ću, naslušao ovih jutjubera, influensera, kako li se već zovu, kao - mi dobijamo novac od stranog poslodavca. Laž, bre, najobičnija laž. Novac je poreklom odavde iz Srbije. Jel obavljaju neku delatnost? Obavljaju. Jel zarađuju novac? Zarađuju. Imaš da platiš porez kao i svako drugi, kao i onaj pekar o kome je kolega govorio, kao i onaj mali sitni trgovac u nekom selu, kome treba čitav dan da nabavi robu, ali on plaća porez i plaćaće ga svi koji obavljaju delatnost, bez izuzetka.

\_\_\_\_\_\_\_\_\_\_\_\_\_\_\_: (Isključen mikrofon.)

VEROLjUB ARSIĆ: Možete da postavite pitanje, naravno.

PREDSEDNIK: Morate zbog stenograma da dođete ovde da govorite.

VEROLjUB ARSIĆ: A ovaj proces, koji sad započinjemo, pojednostavljuje na prvom mestu način obračuna poreza, prikazivanje poreza, izvršavanje poreskih obaveza, pojeftinjuje ga, što je još važnije. Znači, s jedne strane imamo privredu koja će manje da angažuje svoje resurse da bi obračunavala porez, s druge strane, imamo državu koja će lakše da vodi svoje evidencije i da interveniše ukoliko je to potrebno.

Sve ostalo drugo mogu da budu samo tehničke varijacije, a u suštini, pretpostavljam da će u početku biti problema zato što je to nešto novo, ali ne mogu ti problemi da nam budu izgovor da procese ne započinjemo, da bežimo od problema, jer dokle god to radimo, živećemo u prošlosti i ništa nećemo da uradimo.

PREDSEDNIK: Zahvaljujem se.

Imam još jednog prijavljenog, pre nego što vama dam reč, da ne bismo izgubili pravo.

Vi ste hteli, možda? Izvolite.

\_\_\_\_\_\_\_\_\_\_\_\_\_\_\_: (Isključen mikrofon.)

PREDSEDNIK: Onda, izvolite gospođo Amon.

MILENA AMON: Znači, pričamo o istim stvarima. Pitanje je isto – kako ovaj zakon eliminiše crno tržište i nelojalnu konkurenciju u odnosu na prethodnu? Vrlo prosto.

PREDSEDNIK: Hoćete li vi da odgovorite, gospodine Demiroviću? Izvolite.

DRAGAN DEMIROVIĆ: Evo, pokušao bih da odgovorim na ovo pitanje.

Naravno da se ne može nijednim zakonom eliminisati crno tržište. Da je to moguće, to bi već svi uradili u svetu. Međutim, ova tehnička rešenja koja su predviđena ovim zakonom u velikoj meri umanjuju mogućnosti poslovanja bez evidencije.

Primera radi, sada će već prilikom, ovo o čemu je pričao narodni poslanik, vi sad dobijate različite račune u kafićima, koje je veoma teško razlikovati, šta je fiskalni račun, šta nije fiskalni račun. Ovo tehničko rešenje omogućuje primaocu računa da na licu mesta proveri da li se radi o fiskalnom računu ili se ne radi o fiskalnom računu. Njega jednostavno neće biti moguće falsifikovati.

Zatim, način razmene podataka, drugačiji brojači koji će onemogućiti da se ne prijavi neki promet, eliminisanje u potpunosti bilo kakvih papira u čitavom tom postupku. Znači, mi smo gledali da napravimo pravi balans između toga koliko će sistem biti komplikovan i skup i toga da ostvarimo onaj cilj, da stavimo tehničko rešenje koje u sadašnjim uslovima u najvećoj mogućoj meri smanjuje mogućnosti zloupotrebe.

Tako da, tačno je, nijedan zakon ne može sam po sebi zabraniti sivu ekonomiju, ali svakako može suziti mogućnosti za poslovanje na crno i neprijavljivanje poreza.

PREDSEDNIK: Izvolite, gospodine Gakoviću.

GAKOVIĆ: Poštovana predsedavajuća, takođe i poštovane dame i gospodo, uvaženi poslanici, pre svega, mi smo iz stava Udruženja zaštitnika privrednika i preduzetnika Srbije, niko ovde ne priča, svi hoće, naravno, ko hoće da radi u Srbiji, da plaća porez, to je suština i naravno da hoće, od čega država zavisi.

Hteo bih da vam skrenem pažnju vezano za ovaj zakon koji menjamo. On je bio izuzetno dobar zakon. Zašto kažem da je dobar? Bio je precizan, koncizan i tačan. Naravno, treba pratiti unapređenje tehnologije, ali ga treba prilagoditi. Taj je zakon trebalo prilagoditi. Naravno, poreska uprava ima problema sa kontrolom. Veliki ljudski resursi idu na teren samo da bi kontrolisali fiskalne kase. To stoji, to je činjenica, u pravu ste vi što kažete.

Druga stvar, hteo bih ovde da kažem vezano za neke stvari, vezano za npr. član 5. – primljeni avans. Promet je, fiskalna kasa evidentira promet dobara i usluga. To znamo svi, jel tako? Ko će sad voditi evidenciju primljenih avansa? To se opet mora voditi u računovodstvu, dodatna evidencija.

Zašto vam ovo kažem? Kažem iz razloga zato što treba pojednostaviti, što više pojednostaviti proceduru, osloboditi se tereta papirologije u samom objektu koji vodi.

Zašto vam ovo govorim? Govorim zato što ima tu više zakona koji se tiču - Zakon o radu, gde opet morate da imate dosije radnika u svakom maloprodajnom objektu, zar ne, slažemo se. Zatim, tržišna inspekcija isto nalaže vođenje KEP-o knjige, to naravno moramo da vodimo. To niko ne beži od toga, ali suština je da pojednostavimo, da što manje…

Evo, kako će se, na primer, voditi ovi avansi? Ko je dao koji avans? Gde ćemo to da vodimo? Koja to evidencija predviđa avanse? Da li Miki, Žiki, Peri? Sad ovako karikiram, ali razumemo se šta pričam. To je jedna stvar što sam hteo da vam kažem vezano za ovaj zakon.

Zatim, član 12. vezano za zabranu vršenja delatnosti. Činjenica je i svedoci smo da je u praksi bilo da su zatvarani objekti zbog ne izdavanja fiskalnih računa. To i treba. Treba voditi računa, naravno, treba kažnjavati. To je činjenica.

Ali, hteo bih nešto da vam naglasim. Dešavalo se da se samo zatvaranje lokala, odnosno maloprodajnih objekata nije se svodilo na činjenicu koliki je iznos kazne, šta je utajeno, nego su se zatvarale tako da je ta kazna bila, ljudi su gubili egzistenciju zatvaranjem tih maloprodajnih objekata.

Znači, ovaj zakon bi, u stvari, trebalo nadograditi, staviti preciznije koje su to neke skale, odakle dokle se zatvara maloprodajni objekat, ne zatvara se maloprodajni objekat. Ovo je dobra ideja da se ove opomene, ovo što ste rekli u članu 15, da se utvrdi prvi put, drugi put i treći put, to je u redu. Samo mislim da bi trebalo postojeći zakon samo implementirati, ovo sve nadograditi.

Zatim, hteo bih još da kažem, vezano za ove skale kažnjavanja, isto videti, inspektor naređuje rešenje, član 14. predloga, koja su pravila za izdavanje Rešenja, da se vidi koje su to skale, da li može u zakonu da se predvidi, znači, da se predvidi u zakonu već unapred da znamo koje su to mere, razumete, a ne da sad čekamo da vidimo regulativom poreske uprave, znači, da unapred već bude predvidljivo, predvidljivost svega toga.

Još sam samo hteo da kažem, isto se slažem sa ovim problemom, internetom u Srbiji, isto je problem. To je generalni problem, to će biti problem veliki.

Još bih hteo nešto da vam kažem, treba isto precizirati da se kaže koliki će biti trošak nabavke fiskalnih kasa, što spada na teret samog privrednika, da zna predvidljivo, mora da se zna to. U redu je da, predviđena su sredstva tri milijarde, ali mislim da to, ako kasa košta 46.000, kako ste rekli, da li će to biti dovoljno za jednog privrednika da investira da kupi fiskalnu kasu? On će morati da je kupi, kako god hteo, ako hoće da radi, a svi hoćemo da radimo legalno, da se mi razumemo.

Mislim da je ovaj zakon nedorečen u odnosu na postojeći zakon. Znači, trebalo bi samo postojeći zakon prilagoditi novonastalim promenama i usavršiti ga. Mislim da bi veći pomak bio iz razloga što već procedure postoje. Treba pomoći Poreskoj upravi, slažem se. Treba ljudima smanjiti izlazak na teren. Masa inspektora ne ide u kontrolu poreskih obveznika, ne gleda i ne kontroliše knjige, jer ga šalju na teren da kontrolišu fiskalne isečke. Ljudi gube vreme, to je činjenica.

Eto, toliko sam samo hteo da vam se zahvalim. I slažem se sa kolegom narodnim poslanikom Kovačevićem i njegovim mišljenjem i viđenjem. Hvala.

PREDSEDNIK: Zahvaljujem.

Reč ima gospodin Demirović. Izvolite.

DRAGAN DEMIROVIĆ: Pošto je ovde bilo više pitanja, pokušaću da odgovorim jedno po jedno.

Ovo ste u pravu, što se tiče predmeta, ovde se i u ranijem zakonu je pisalo da je predmet fiskalizacije promet dobara i usluga u maloprodaji. Međutim, upravo to nije bilo dorečeno. Ovaj prethodni zakon nije bio u dovoljnoj meri i potpuno jasno usklađen sa Zakonom o PDV-u.

Ovde će sad u maloprodaji morati da se evidentira svaka transakcija po osnovu koje nastaje PDV obaveza; PDV obaveza nastaje i po osnovu avansa. Tehničkim rešenjem će biti omogućena veza između računa na kojem se evidentira avans i na kojem se evidentira konačno plaćanje.

Prema tome, što se tiče avansa, mi smo tu insistirali, mislim da je tu potpuno jasna stvar, zato što se i u primeni ranijeg zakona postavljalo pitanje da li se stvarno evidentira promet ili se evidentira plaćanje? Šta ćemo raditi, recimo, kada se da avans za nepokretnost u izgradnji? Recimo, da se avans 100%. Da li to znači da to ne treba da se evidentira kroz fiskalnu kasu ili treba, i kad treba, postavlja se pitanje?

Upravo takve probleme mi ovde rešavamo, ali ja ne bih ovde sad taj problem toliko potencirao, zato što u maloprodaji u najvećem broju slučajeva će se ta dva dana poklapati, znači, u 99% slučajeva datum prometa i datum plaćanja. Jer, vi kad idete u prodavnicu, što će biti najčešći slučaj, datum kada platite i uzmete robu u prodavnici, to će istovremeno biti i datum plaćanja i datum prometa.

Što se tiče mere zabrane vršenja delatnosti, to je mera koja već postoji dugo kod nas, predviđena je i u Zakonu o poreskom postupku i poreskoj administraciji i ovde je ta mera uvedena i ona je u potpunosti usklađena sa rešenjem koji postoji u Zakonu o poreskom postupku i poreskoj administraciji. Ta mera je dala rezultate u praksi, naravno kao i svaka kaznena mera ima svoje pozitivne i negativne strane. Mi još uvek smatramo da pozitivne strane pretežu. Ukoliko nekad u budućnosti budemo smatrali da je potrebno da se ta mera izmeni mi ćemo je izmeniti na sistemski način i u Zakonu o poreskom postupku i administraciji i u svim drugim posebnim zakonima.

Što se tiče ovih naredbi gde ste rekli da bi bilo potrebno preciznije urediti kakve one sve mogu biti. One sve mogu dati, veliko je pitanje da li je to svrsishodno, jer one se mogu dati za bilo koji prekršaj koji se odnosi na poštovanje Zakon o fiskalizaciji. Sad bi mi trebali da nabrojimo sve moguće prekršaje Zakona o fiskalizaciji i kažemo – da, za to može da se da naredba.

Mislim da to jednostavno ne bi bilo celishodno rešenje i u tom smislu je potrebno da inspektor na terenu utvrdi da se vrši određena radnja koja nije u skladu sa Zakonom o fiskalizaciji i naravno da se za tu radnju ne izriče ova prethodna teža mera zabrane delatnosti, pa se onda nalaže obveznikom fiskalizacije da on svoje poslovanje uskladi sa rešenjima koja su predviđena u Zakonu o fiskalizaciji.

Što se tiče ovih pitanja koje se odnose na probleme sa internetom, mislim da smo o tome već dali sasvim dovoljno odgovora i koji se tiču samih troškova za privrednike, tako da se ja sad ne bih vraćao na ta pitanja. Hvala puno.

SLAVICA SAVIČIĆ: Samo malo dodatno oko ove metodologije.

Znači, postavilo se pitanje zašto je nov zakon. Kada pogledate sistematiku koja važi kada se izrađuju zakoni, vi kada utvrdite nivo izmene u okviru jednog teksta koji prelazi u određeni procenat, odnosno određeni broj članova, to neminovno vodi po pravnoj tehnici ka novom zakonu.

Između ostalog, kada pogledate nivo tehničkih rešenja i promena koje se tiču samog teksta zakona, rađena je analiza prethodno, suštinski to moramo uvek da izvršimo, to je tehnička stvar i mora da bude prosto novi zakon. Tako da, suštinski to je objašnjenje zašto se između ostalog išlo na novi zakon.

Kada se sagledalo tehničko rešenje, kada su se sagledale neke druge stvari iz prakse o kojima je Dragan sada samo nagovestio, jer mi znamo i onaj drugi deo gde vi kroz pitanja primene samog postojećeg zakona vidite njegove nedostatke, negde smo ovaj shvatili, odnosno utvrdili da to ne može biti izmena zakona nego moramo da idemo na nov zakon. Tako da između ostalog sada vam dajem pojašnjenje nekih stvari koje su tehničke, ali mislim da ipak utiču na odgovor.

PREDSEDNIK: Zahvaljujem se.

Da li se još neko javlja za reč?

Dobro, onda smo iscrpeli diskusije konkretno što se tiče svih učesnika ovog javnog slušanja.

Ja bih vam se svima zahvalila što se ovoga tiče i učesnicima u smislu prezentera, predstavnicima Ministarstva finansija i Narodne banke Srbije i Komisije za hartije od vrednosti. Da istaknem da ste pomogli članovima Odbora za finansije, republički budžet i kontrolu trošenja javnih sredstava, da se upoznamo sa materijalom koji propisuje ove predloge zakona koji se nalaze u proceduri i koje ćemo sledeće nedelje od utorka na sednici razmatrati.

Zahvaljujem se i predstavnicima Privredne komore Srbije i civilnog društva što su učestvovali u ovoj diskusiji. Kad god imate neku nedoumicu što se tiče učešća na ovim javnim slušanjima, mi smo potpuno otvoreni kao Odbor za finansije da čujemo vaša mišljenja koja bi nas možda, ako ne sada, ali možda u nekoj od sledećih predloga zakona pomogli da donesemo kvalitetnija rešenja. Tako da, što se tiče ovog Odbora mi smo uvek otvoreni za saradnju.

Zatvaram ovo javno slušanje i pozivam vas da se poslužite u holu pored sale.

Mi se vidimo, članovi Odbora, na sednici Odbora u ponedeljak u 11 časova sa predstavnicima ministarstva za predloge svih zakona koji će ići u plenum sledeće nedelje, dobili ste saziv sednice, tako da vam se zahvaljujem na saradnji.

(Kraj tonskog snimka.)